Наманган шаҳри ҳам "миллион" шаҳарга айланади - Darakchi\nНаманган шаҳри ҳам "миллион" шаҳарга айланади\nСИЁСАТ 28.09.2021, 13:11\nТеглар: миллион шаҳар\nБундан олдин Самарқанд шаҳрининг "миллион" шаҳарга айланиши ва бу билан қандай афзалликларга эришиш мумкинлиги ҳақида ёзган эдик. Шавкат Мирзиёев Наманганда бўлиб ўтган йиғилишда Наманган шаҳри ҳам миллион киши яшайдиган шаҳар бўлишини маълум қилди.\n"Даракчи" мухбири Сардорбек Раҳмонқуловнинг хабар беришича, президент бу ҳақда ўз нутқтнинг уй-жой қуриш, йўл-транспорт ва муҳандислик инфратузилмасини ривожлантириш бандида тўхталиб ўтган.\nБунга қандай эришилади?\nБунинг учун Юксалиш массивида 30 минг оила учун 330 та кўп қаватли уйлар, мактаб, боғча, шифохона, кичик саноат зоналари, хизмат кўрсатиш объектларини қамраб олган “Янги Наманган” шаҳарчаси бунёд этилади. Шунингдек, шаҳарчада 95 гектар майдонда “Янги Ўзбекистон боғи” барпо қилинади. Наманган шаҳри марказида барча қулайликларга эга, Халқаро ишбилармонлик маркази қурилади.\nБундан ташқари, вилоятда келгуси беш йилда жами 16 минг хонадонли 700 та кўп қаватли уйлар қурилади. Бу – олдинги йилларга нисбатан 1,9 баробар кўп, дегани.\nНаманган шаҳрида 360 та кўп қаватли уйлар ва 16 та ижтимоий соҳа объектларининг иссиқлик тизимини модернизация қилишга 15 миллион доллар йўналтирилади.\nНаманган шаҳридаги автомобил қатнови тирбанд бўлган 5 та кўчаларда йўл ўтказгичлар қурилади.\nКелгуси беш йилда вилоятда марказлашган ичимлик суви билан таъминлаш даражаси 63 фоиздан 85 фоизга етказилади. Айниқса, 250 миллион долларлик лойиҳани амалга ошириш ҳисобига, Наманган шаҳри, Мингбулоқ, Наманган, Поп, Чортоқ ва Чуст туманларининг 123 та маҳалласида яшовчи 360 минг нафар аҳолига илк бор марказлашган ичимлик суви етиб боради.\nБунинг учун, 850 километр ичимлик суви ва 60 километр канализация тармоғи, 30 та сув иншооти ҳамда 3 та оқова сув иншооти барпо этилади.\nБундан ташқари, электр энергияси таъминотини яхшилаш мақсадида, келгуси беш йилда 6,5 минг километр тармоқлар янгидан қурилади ва реконструкция қилинади, 2 мингга яқин трансформатор ва 12 та подстанция янгиланади.\nШунингдек, 7 минг километр автомобиль йўллари ва 252 та кўприкни қуриш ва таъмирлаш учун келгуси беш йилда 4 триллион сўм маблағ йўналтирилади.\nЖамоат транспорти етиб бормаган 40 та аҳоли пунктига автобус қатновлари йўлга қўйилиб, ушбу мақсадлар учун 200 дона автобуслар харид қилинади.\nУмуман олганда, келгуси беш йилда Наманган вилоятини иқтисодий ва ижтимоий ривожлантириш учун давлат ҳисобидан 40 триллион сўм йўналтирилади.\nБундан 6,5 триллион сўми давлат бюджети ҳисобидан лойиҳалар, айтиб ўтилган дастурларга йўналтирилади.\nШунингдек, бюджетдан турли йўналишларга йилига 670 миллиард сўм субсидиялар ҳам ажратилади.\nБир нарсани аниқ тушуниб олиш лозим. Халқнинг пулини адолатли тақсимлаш, мақсадли ва манзилли ишлатишни ташкил этишимиз зарур.\nБунинг учун, келгуси йилларда ҳудудни “коррупциядан холи қилиш” бўйича Наманган вилояти барчага намуна бўлиши учун алоҳида дастур қабул қилинади.


Оилавий ажримлар: калаванинг учи кимнинг қўлида? - Zamin.uz\n21:44 / 12.12.2018\nРўйи заминда бир никоҳ бузилганда Арши аъло ларзага келади...\nСудга ажрим учун ариза топшираётган эр-хотин танлаган қарори ҳам ўзига, ҳам жамиятга, айниқса, унинг сафига энди қўшилган кичик ёшдаги фарзандининг тақдирига салбий таъсир қилишини англайди. Аммо англаш бошқа, натижа эса амалда бошқача тус олмоқда.\nОилавий ажримлар масаласи бугун ё кечанинг гапи эмас. Бу борада ёзилмаган гап, уни босиб чиқармаган газета, мавзу янграмаган кўрсатув қолмади, ҳисоб. Мутасаддилардан сўрасангиз, “лойиҳалар амалга ошириляпти, яраштириш комиссиялари ишлаяпти”дан нарига ўтишмайди. Лекин мурғак қалбнинг тирик етим бўлиши замонавий жамиятда одатий ҳолга айланиб бормоқда.\n“Оила” илмий-амалий тадқиқот маркази Кун.узʼга тақдим этган маълумотига кўра, 2018 йил апрель–сентябрь ойларида 18.521 нафар ажрашиш арафасида турган оилаларда турмушнинг бузилишига сабаб сифатида қуйидаги омиллар кўрсатилган:\n48,4 фоиз — эр-хотин ўртасидаги маиший келишмовчиликлар;\n17,4 фоиз — қайнона, қайнота ёки учинчи шахс, умуман бошқаларнинг оила ишига аралашуви;\n5,3 фоиз — бепуштлик;\n6,3 фоиз — моддий етишмовчиликлар, турмуш ўртоғининг ишсизлиги ва иқтисодий муаммолар;\n5,5 фоиз — ичкиликбозлик ва бошқа зарарли одатлар оқибати;\n3,5 фоиз — ички ва ташқи миграция;\n11,3 фоиз — бошқа турли сабаблар.\nИжтимоий тармоқда “Оилавий ажримларга асосий сабаб нима деб ўйлайсиз?” саволи билан ўтказилган кичик сўровномада ҳам тармоқнинг аксарият фойдаланувчилари урф-одатлар, қайнонанинг келинга солиқ солиши, куёвнинг эса келин томондан мулк таъма қилиши, келинларнинг ота уйига “гап ташиши”, телефон ва ижтимоий тармоқлар, ёшларнинг на фикрлаш, на пул топиш борасида мустақил эмаслиги, йигитларнинг ўз сўзини ўтказишга ҳаракат қилиши, қизларнинг эса “хўп”дан йироқлиги, диний билимдан бехабарлик, ўзаро ҳурмат тушунчасининг йўқолиши, бесабрлик, айбини тан олмаслик кабиларни санаб ўтишди.\nТаҳлиллар шуни кўрсатмоқдаки, ажрашиш арафасида турган, ажрим қайд этилган оилаларнинг муаммолари бир-бирига ўхшамайди. Аммо ҳар бири ўз ечимига эга, ажримга қадар оилани сақлаб қолишнинг имконияти анча юқори бўлган.\nҚайнона-қайнота билан зиддият\nИслом дини ақидасига кўра, ота-онанинг хизматини адо этиш фарзандларнинг бўйнидаги қарздир, келиннинг эмас. Падар ва волида ўрнида кўрилган қайнона-қайноталар келиннинг хизматларини эҳсон, деб қабул қилишлари, келин эса уларга хизмат қилишни шараф, деб билиши керак. Бу муносабатлар замирида келинга уй хизматчиси сифатида қараш адолатдан эмас. Шу билан бирга, куёвнинг келин қалбида ўзининг қариндошларига нисбатан юксак ҳурматни шакллантира олиши, қизнинг тарбияси асосий аҳамиятга эга.\nБМТ аҳолишунослик фондининг Ўзбекистондаги ваколатхонаси (UNFPA)нинг маълумотларига кўра, ёшларнинг 64 фоизи репродуктив (жинсий) саломатлик бўйича тўлиқ маълумотга эга эмас. Улар ота-онасидан ёки мутахассисдан эмас, балки ўз тенгдошларидан, интернетдан тартибсиз тарқатилаётган маълумотларга ишонади. Бунинг оқибатида никоҳдан кейинги ҳаёт ҳақида нотўғри тасаввур пайдо бўлади ёхуд айрим масалаларга тўғри ёндашув қандай бўлиши ҳақида аниқ маълумоти бўлмайди.\nТадқиқотга кўра, ўғил болаларнинг 86 фоизи, қизларнинг эса 93 фоизи соғлом жинсий ҳаёт ҳақида кўпроқ билим олишга истак билдирган. Демак, коллеж-лицей ўқувчиларига репродуктив ҳаёт ҳақида мутахассислар томонидан маълумот берилса (стихияли тарзда йиғилиш ўтказиб, ҳисоботга ёпиштириш учун суратга тушириш мақсадида эмас, албатта), улар тинглашга тайёр. Соғлом жинсий ҳаёт қандай бўлиши, жинсий балоғат, бепуштликка олиб келувчи сабаблар ва уларнинг замонавий ечимлари борасида тиббиёт нима таклиф этиши каби маълумотга эга бўлиш оилага тайёргарликнинг муҳим босқичидир. Жинсий муносабатлар ҳақида гапириш, муҳокама этиш уят саналган жамиятда, албатта, бу йўналишда бўшлиқнинг пайдо бўлиши яхши натижага олиб келмайди.\nЁшларнинг мустақил эмаслиги\nҲозирда оила қуришнинг энг кичик ёши йигитлар учун 18, қизлар учун 17 ёш этиб белгиланган. Ўтказилган сўровнома натижасига кўра, 85,7 фоиз йигитлар ва 22,3 фоиз қизлар амалда 22 ёшдан кейинги никоҳни афзал кўришларини таъкидлашади. Демак, никоҳ ёшини ўзгартириш учун асос бор ва бу муҳим. Оилага қадар, ота-онанинг ўз фарзандларини фикран ва моддий мустақил қилишлари ҳам аҳамиятга эга.\nОна бўлаётган келинларнинг 30 фоизи 15–19 ёш оралиғида эканлиги ҳам масаланинг энг оғриқли нуқталаридан бири. Ёш, жуда ёш онанинг уқувсизлиги натижасида ҳам оила бузилиши эҳтимоли ортади, ҳам фарзанд тарбияси катта сўроқ остида қолади.\nАрабларда “Туяни қозиққа боғлаб, уни ем-хашак ва сувсиз қолдириб кетса ва туя арқонини узиб бировнинг экинидан ўтласа, айб туяда эмас, аксинча туякашда бўлади”, деган гап бор. Аслида ҳам аёлнинг, фарзандларнинг моддий таъминоти тўлалигича эр бўйнида эканлиги жамиятда қабул қилинган одатий норма. Куёвликка даъвогарлар отасининг пулига, оиласининг қудратига ишониб эмас, пешона тери, билими ва кучи билан мустақил, асосийси, ҳалол пул топиб, топганининг қадрига етадиган бўлганда “оила бошлиғи” деган номга сазовор бўлиши мақсадга мувофиқ.\nОилавий можароларнинг олдини олиш давлат сиёсати даражасига кўтарилган бўлиб, давлат ташкилотларининг ҳам бу борадаги масъуллиги оширилган. Мисол учун, оилаларни мустаҳкамлаш мақсадида Ўзбекистон Хотин-қизлар қўмитаси ва Олий суд ўртасида меморандум имзоланган.\nУнга кўра, республикамиз барча ҳудудларида ажралиш ёқасига келиб қолган оилалар билан якка тартибда ишлаш йўлга қўйилди. Бундан кўзланган асосий мақсад — жиддий ўйламасдан ажрашишга қарор қабул оилалар билан профилактика ўтказиш ва уларнинг фарзандлари манфаатларини ҳимоя қилишдир. Бунинг самараси ўлароқ, жорий йил давомида ажрашиш учун ариза топширган 24.053 нафар оиланинг 18.097 таси (75,2 фоизи) жамоатчилик вакиллари томонидан яраштирилди.\nАммо, ажрашиш расмийлаштирилмаган ҳолатларда, яъни сунъий тўсиқлар қўйилиши, оиланинг норасмий ажрашувга рози бўлиб, шаърий талоқ билан кифояланиб, алоҳида яшашига халақит қилмаяпти. Ваҳоланки, норасмий ажрашувлар оқибатида аёл ва фарзанднинг ҳуқуқлари қадрсизланади, “онаси ўпмаган қизга уйланган” куёвнинг бўйнидан алимент мажбурияти ҳам соқит бўлади. Ёки воқеалар ривожи йигитнинг зиёнига ишлаб, унинг кейинги турмушига ҳам салбий таъсир қилади.\nАйни пайтда жойлардаги ФҲДЁ органлари қошида Оила дорилфунунлари ташкил қилиниб, уларда никоҳланувчи ёшлар учун 1 ойлик ўқув курслари ташкил қилинмоқда. Фақат шу ўринда бир савол кўндаланг бўлади: 18–20 йил давомида оилада сингдирилмаган кўникмани 1 ой ичида тушунтиришнинг имкони бормикан? Ҳар бир оилада муҳит, иқтисодий ва маънавий аҳвол турлича эканлигини назардан қочириш керак эмас.\nДемак, ҳамма гап барибир ёшларнинг оила ҳақида тасаввури ва унинг атрофидаги масалаларга бориб тақалади. Калаванинг учини давлат ташкилотларининг ёинки ота-онанинг қўлига тутқазиб қўйиш эмас, чигалликни ҳамжиҳатликда ечишга уриниш керак. Турмуш қурган эр-хотин ҳам ўзларини ҳар томонлама таъминлаш масаласида, ҳам мулоҳаза юрита олишда мустақилликка эга бўлиши, нафақат ўзининг шахсий қизиқишлари, балки фарзандининг тақдири борасида ҳам масъулиятни ҳис этиши лозим.\nЯнгиликлар » Ҳаёт тарзи » Оилавий ажримлар: калаванинг учи кимнинг қўлида?


Тошкент вилоятида 240 мвт қувватга эга иссиқлик электр станцияси қурилмоқда - Review.uz\n3,7 гектар ер майдонида қурилаётган мазкур янги иссиқлик электр станцияси жорий йилнинг декабрь ойида ишга туширилиши режалаштирилган.\nТуркиянинг “Cengiz Enerji” компанияси томонидан Тошкент вилоятининг Қибрай туманида қуввати 240 МВт бўлган янги иссиқлик электр станциясининг қурилмоқда. Бу ҳақда Ўзбекистон Энергетика вазирлиги ахборот хизмати хабар қилди.\nҚурилиш Ўзбекистон Республикаси Президенти Шавкат Мирзиёевнинг 2021 йил 2 февралда “Тошкент вилоятида қуввати 240 МВт бўлган навбатдаги иссиқлик электр станцияси қурилишини ташкил этиш чора-тадбирлари тўғрисида”ги қарорига мувофиқ амалга оширилмоқда.\nМазкур ИЭС ишга туширилгандан сўнг, “Ўзбекистон миллий электр тармоқлари” АЖ ва “Cengiz Enerji” ўртасида электр энергиясини сотиб олиш тўғрисида имзоланган битимга мувофиқ, ишлаб чиқарилган электр энергиясини “Ўзбекистон миллий электр тармоқлари” АЖ 25 йил давомида кафолатланган тарзда сотиб олади.\nҚибрай туманининг 3,7 гектар ер майдонида қурилаётган мазкур янги иссиқлик электр станцияси жорий йилнинг декабрь ойида ишга туширилиши режалаштирилган.


ЖССТ фавқулодда фойдаланиш учун яна бир вакцинага рухсат берди - Hidoyat.uz\nЖССТ фавқулодда фойдаланиш учун яна бир вакцинага рухсат берди\nАсосий саҳифа Янгиликлар Дунё янгиликлари ЖССТ фавқулодда фойдаланиш учун яна бир вакцинага рухсат берди\nЧоп этилди May 10, 2021 ЖССТ фавқулодда фойдаланиш учун яна бир вакцинага рухсат бердиda fikr bildirishni o'chirish\nЖаҳон соғлиқни сақлаш ташкилоти (ЖССТ) Хитойнинг “Синофарм” компаниясининг коронавирусга вакцинасини фавқулодда вазиятларда фойдаланиш учун тавсия этилган препаратлар рўйхатига киритди. Бу ҳақда ташкилот бош директори Тедрос Гебрейесус маълум қилган.\n“ЖССТ “Синофарм” компанияси вакцинасини коронавирусга қарши фавқулодда фойдаланиш учун тавсия этилган дорилар рўйхатига киритди”, дейди ЖССТ раҳбари.\nУнинг таъкидлашича, бу ташкилот томонидан фавқулодда ҳолатларда фойдаланиш учун тасдиқланган олтинчи вакцина ҳисобланади.\nЖорий йилнинг 30 апрелда Жаҳон соғлиқни сақлаш ташкилоти Американинг “Moderna” компанияси томонидан ишлаб чиқарилган коронавирусга қарши вакцинани фавқулодда вазиятларда фойдаланиш учун тавсия этилганлар препаратлар рўйхатига киритгани эди.\nСаудия Арабистонида коронавирусга қарши эмланмаганларнинг ишга чиқиши тақиқланади\nҲазрати Умарнинг жаҳли\nПайғамбар алайҳиссаломнинг амакисининг ўғли Абдуллоҳ ибн Аббос розияллоҳу анҳума бадавий …\nInternet server – интернет-сервер – ҳар қандай Интернет хизматининг ишлашини …\nАдолат бундай бўлади\nҲазрати Умарнинг ўғли Абдуллоҳ розияллоҳу анҳу ҳикоя қилади: Отам Умар …\nПайғамбаримиз (соллаллоҳу алайҳи ва саллам) мероси тарқатилганда\nАбу Ҳурайра розияллоҳу анҳунинг талабаларидан Абдуллоҳ ар-Румий ҳикоя қилади. Бир …\nЖаннат хушхабари келган ўн кишининг қадри\nКуфалик тобеинлардан Риёҳ ибн Ҳориз ан-Наҳоий ҳикоя қилади: Куфа волийси …\nИлк мусулмонлардан бўлган Абдурраҳмон ибн Авф розияллоҳу анҳунинг ўғли Иброҳим …\nҲИЖРИЙ-ҚАМАРИЙ ОЙЛАРНИНГ ТАРИХИ ВА ТАРТИБИ\nБисмиллаҳир Роҳманир Роҳим. Ҳижрий-қамарий ойлар ўн иккита. Улар қуйидаги номлар билан юритилади:\n3. Рабиул аввал;\n4. Рабиус соний (ёки Рабиъул охир);\n5. Жумодул аввал;\n6. Жумодус соний (ёки Жумодул охира);\nДинимизда Рамазон ойи, ҳаж мавсуми каби ибодатларни вақтини белгилашда ҳижрий-қамарий тақвим (календар)дан фойдаланилади. Бу тақвим ойнинг фалакдаги ҳаракатига асосланади. Ҳилол (янги ой) кўринса, эртаси кундузи ойнинг биринчи куни ҳисобланади. Ҳижрий-қамарий ойлар 29 ёки 30 кун бўлади. Шу сабабли бир ҳижрий-қамарий йил 354 кун бўлиб, мелодий йилдан 11 кун кам бўлади. Ҳижрий-қамарий тақвимнинг биринчи куни Муҳаррам ойининг биринчи кунидан бошланади.\nҲижий-қамарий тақвимдан фойдаланишга иккинчи халифа Умар ибн Хаттоб разияллоҳу анҳу даврида, яъни 16 ҳижрий йилнинг Рабеъул аввал ойида қарор қилинди ва келадиган 1-Муҳаррам 17 ҳижрий йилнинг боши деб ҳисобланди. Ҳижрий-қамарий йилнинг бошланишига Пайғамбаримиз саллалоҳу алайҳи васалламнинг Маккаи мукаррамадан Мадинаи мунавварага ҳижрат қилган йиллари асос қилиб олинди. Бу мелодий 622 йилга тўғри келади. “Ҳижрий”, деган сўз “ҳижрат (кўчиш)га тегишли”, “қамарий” эса “ойга тегишли” деган маънони билдиради.\nҚамарий тақвимдан Ислом келишидан аввал ҳам араб қабилалари фойдаланишган. Лекин ойларнинг исмлари ҳар хил бўлган. Мана шу турли хиллик улар учун муҳим тижорат ва ибодат мавсуми бўлган ҳаж вақтини белгилашда мушкиллик туғдирган. Пайғамбаримиз саллалоҳу алайҳи васалламнинг бешинчи боболари Килоб ибн Мурра ҳаётлигида қабила бошлиқлари мажлис қилишиб, ой номларини бир хил қилишга келишадилар. Ой номларини эса воқеъликдан келиб чиқиб қўйишади:\n1. Муҳаррам (луғатда “ҳаром қилинган”) – жоҳилият даврида ва Исломнинг аввалида уруш ҳаром қилинган 4 ойдан бири.\n2. Сафар (луғ. “сарғайиб қолиш”) – араб қабилалари уруш қилиш учун чиқиб кетишарди, ерлари эса сап-сариқ кимсасиз бўлиб қоларди.\n3. Рабиул аввал (луғ. “аввалги баҳор”) – бу ойнинг номланиши баҳорга тўғри келган.\n4. Рабиус соний (луғ. “иккинчи баҳор”) – маъносида. Бунинг номи аввалгисига эргаштириб қўйилган.\n5. Жумодул аввал (луғ. “аввалги музлаш”) – Бу ойнинг номланиши қишга тўғри келгани учун шундай аталган.\n6. Жумодус соний (луғ. “иккинчи музлаш”) – юқоридагига эргаштирилиб ном берилган.\n7. Ражаб (луғ. “ўқни ёйдан олиш”, “тўхтаб туриш” маъносида) – бу ой ҳам уруш ҳаром қилинган ойлардан бири эди.\n8. Шаъбон (луғ. “икки тоғни бўлиб турувчи дара”, “тарқалиш”) – Ражаб ва Рамазонни бўлиб тургани учун шундай аталган ёки қабилалар Ражаб ойида урушдан тўхтаб қолгандан кейин яна тарқаб кетишар эди.\n9. Рамазон (луғ. “қаттиқ қизиш”) – бу ойнинг номланиши йилнинг энг иссиқ пайтларига тўғри келган.\n10. Шаввол (луғ. “думнинг кўтарилиши”) – номланиши туялар ориқлаб, сутлари қуриб, думлари кўтарилиб қоладиган вақтга тўғри келган.\n11. Зул-қаъда (луғ. “ўтирувчи”) – бу ой уруш ҳаром қилинган ойларнинг биринчиси, одамлар урушдан ўтириб қолгани учун шундай номланган.\n12. Зул-ҳижжа (луғ. “ҳаж эгаси”) – қадимдан одамлар мана шу ойда ҳаж қилиш учун чиқишган. Бу ҳам уруш ҳаром қилинган ойлардан.\nҲижрий-қамарий йил мелодий йилдан 11 кун камлиги ва ҳар йили 11 кун эрта келганлиги сабабли, ойлар йилнинг турли фаслларида айланиб келади. Табиийки, дастлабки номланишидаги маъноларга тўғри келмаслиги мумкин. Валлоҳу аълам.


“УЧҚУДУҚ” да эзгулик қуёши порлайди | UCHQUDUQ газетаси\n“УЧҚУДУҚ” да эзгулик қуёши порлайди\nБугунги кунда ҳаётимизни оммавий-ахборот воситаларисиз тасаввур этиш қийин. Кундалик турмушимизда, иш фаолиятимизда янгиликлар, ахборот оқими шунчалик каттаки, улар орқали дунёда рўй бераётган воқеалардан хабардор бўламиз. Муносабат билдирамиз, бевосита иштирок этамиз. Бу борада Учқудуқ туман ҳокимлиги муассислигида чоп этилаётган “Учқудуқ” газетасининг ҳам ўрни бор.\nГазета “Достық – Дружба” номи билан 1989 йилнинг декабрь ойида биринчи бор нашр юзини кўрди. Аввалига қозоқ ва рус тилларида чоп этилган газета 1999 йилдан бошлаб, ўзбек, қозоқ ва рус тилларида чиқа бошлади. Газета биринчи муҳаррири Молдабек Сейтназаров, турли йилларда Баянбек Ақниязов, Роза Алдашева, Озода Эргашева, Ширин Каримбаевалар газетага муҳаррирлик қилишган.\n2007 йил 16 апрелидан Райҳон Қодирова таҳририятни бошқариб келмоқда.\nУчқудуқ туман ҳокимининг 2004 йил 12 декабрдаги 330-к сонли қарори билан газетага “Учқудуқ” номи берилган.\nАввалига йилида икки, уч марта кейинчалик ойида бир марта чоп этилган газета бугунги кунга келиб ҳафталик нашрга айлантирилди.\nТуман ҳокими Хамроев Соли Фармонович, Шимолий кон бошқармаси директори, Бирлашган Миллатлар Ташкилотининг “Энг яхши ихтирочи” йўналишида олтин медаль соҳиби Золотарёв Юрий Петровичнинг саъй-ҳаракатлари ва қўллаб-қувватлаши натижасида “Учқудуқ” газетаси 7800 нусхага етказилди.\nҲа, бир кунда нурли остона – “Учқудуқ” газетаси таҳририятига муаллим, шифокор, муҳандису ҳуқуқшунос, тадбиркору ҳунарманд, фермеру чорвадор, уй бекасию, тикувчи жамики касб соҳибу соҳибалари ташриф буюради. Биз касб тақозоси билан уларнинг ҳар бирлари билан мулоқот қиламиз.\nТаҳририят ижодий ходимлари 2015 йилда “Учқудуқ - Қизқилқум жавоҳири” китоб альбомни, 2017 йилда “Учқудуқ саҳродаги бўстон” альманахининг биринчи жилдини, 2018 йилда эса ушбу альманахнинг иккинчи жилдини ўзбек, қозоқ ва рус тилларида нашр эттирди.\nГазета саҳифаларида Нурланнинг онаси, Тимурнинг бувиси, Екатеринанинг волидаи муҳтарамаси бўлиб сиз азизлардан кўмак сўрадик. Болажонларнинг ташвишли кунларида чин дилдан қайғурадиган инсофли, диёнатли инсонлар талайгина экан, улар дарров ёрдам қўлини чўзди. Бугун болажонлар соғликларини тиклаш учун шифо масканлари эшигини қоқмоқда. Биз бўлиб, сиз бўлиб уларга ҳамдард, ҳамфикр бўлиб яна далда бераяпмиз!\nАна шундай бу даргоҳда яхшилик бўй чўзади! Бу даргоҳнинг кўйлаги адолат ва камтарлик нурига йўғрилган. Бу даргоҳда фақат ширин сўз ва эзгулик қуёши порлайди! Истагимиз, нурли остона осмонида эзгулик ва самимият юлдузи ҳар қачон чароғон бўлсин!\n“Учқудуқ” газетаси таҳририяти.\nГазета Навоий вилояти матбуот ва ахборот бошқармасида № 07-009 рақами билан 2011 йил 9 сентябрда рўхатдан ўтган.\nБош муҳаррир: Қодирова Райҳон Уразовна\nСаҳифаловчи: Арибаев Сейтжан Турмаганбетович\nВеб-сайт бўйича масъул: Буркитбаева Мулдир Кулбековна\nГазета ҳафтада бир марта чиқади. Индекс рақами: 4512\nМуассис: Учқудуқ туман ҳокимлиги\nБосмахона манзили: Зарафшон шаҳри “QIZILQUM ZAR MEDIA” МЧЖ босмахонаси, адади 7500 нусха. А3 форматида.


Ўзбекистон чемпиони оғир жиноятга қўл урди, сўнг... ўзини «милиция»га топширди - xabar.uz\nЎзбекистон чемпиони оғир жиноятга қўл урди,...\n18.11.2020 14:53 0 33444\nСпортнинг Taekwondo WTF тури бўйича Ўзбекистон чемпиони ва Осиё чемпионати совриндори бўлган Ж. оғир жиноятга қўл урди. У спортда эришган ютуқлари асосида берилган имтиёз асосида яқинда Ўзбекистон Миллий университетига қабул қилинганди.\nЖиноят ишлари бўйича Қўқон шаҳар судининг судьяси Э.Ҳакимовнинг ЎзАга маълум қилишича, эндигина 18 ёшни қаршилаган Ж.нинг болаларча қизиқиши Ўзбекистон тумани ИИБ ЙҲХГга қарашли «Шодлик» МФЙ ҳудудида жойлашган жарима майдонида сақланаётган «JAWA» русумли мотоциклни ўғирлик йўли билан олиб қочишга ундади.\nУ 2020 йил 2 сентябрь куни соат 02:00 ларда «JAWA» русумли мотоциклни ўғирлаб олиб чиқди-ю, йўлда кетаётганда қилган ишидан афсусланиб, ўзи яшайдиган маҳалла профилактика инспекторининг телефон рақамига қўнғироқ қилиб, қилмишини айтиб, айбини бўйнига олди.\nБироздан сўнг, етиб келган профилактика инспектори тегишли ҳужжатларни расмийлаштирди. Мотоцикл жарима майдончасига, Ж. эса қамоққа равона бўлди.\nСуд мажлисида сўроқ қилинган Ж. мототцикл минишга жуда қизиққани сабабли шу ишни қилгани, уни бир кун миниб, кейин яна жойига олиб бориб қўймоқчи бўлганини билдирган.\nМотоцикл эгаси эса суддан Ж.нинг келажагини барбод қилмасликни, агар у озодликдан маҳрум қилинадиган бўлса, ўша мотоциклини керак бўлса ёқиб юборишини, Ж. содир этган жиноят натижасида ҳеч қандай моддий зарар кўрмагани, уни кечирганини айтиб, озодликдан маҳрум қилиш билан боғлиқ бўлмаган енгилроқ жазо тайинлашни сўраган.\nЖ. ўзининг жиноий ҳаракатлари билан Ўзбекистон Республикаси Жиноят кодексининг 267-моддаси 2-қисми «г» бандида кўрсатилган жиноятни қасддан содир этган. У Жиноят кодексида белгиланган модда санкцияси доирасида 10 йилдан 15 йилгача озодликдан маҳрум қилиниши мумкин эди.\nШуннгдек, Ўзбекистон Ёшлар иттифоқи Фарғона вилоят кенгаши томонидан берилган ижобий тавсифномани ҳисобга олиб, суд ЖКнинг 57-моддасини қўллаб, модда санкциясида назарда тутилмаган озодликни чеклаш жазоси тайинлашни, Ж.га кеч соат 21:00 дан эрталаб соат 6:00 гача яшаш жойидан чиқмаслик, назорат қилувчи органнинг розилигисиз яшаш ва ўқиш жойини ўзгартирмаслик каби тақиқларни юклаб, қамоқдан озод қилишни лозим топди.\nталаба суд Ўзбекистон чемпиони\nТаълим бугун, 09:30


Қирғизистоннинг янги президенти Сўронбой Жээнбеков тўғрисида 11 факт – mulkdor.com\nҚирғизистоннинг янги президенти Сўронбой Жээнбеков тўғрисида 11 факт\nNovember 24 2017, 04:11 МинтақаХабарлар\nSputnık Қирғизистон яқинда сайловда ғолиб бўлган Сўронбой Жээнбеков тўғрисида 11 фактни эълон қилди.\nСўронбой Жээнбеков Қора Қулжада яшовчи Шарип Жээнбековнинг кўп болали оиласида учунчи фарзанд. Оиланинг катта фарзанди Хонтўрў зиёли инсон бўлиб, сиёсат билан шуғулланмаган, фан доктори, профессор ва Жалолобод Иқтисодиёт ва тадбиркорлик университети президенти бўлган. У жорий йилнинг апрель ойида 69 ёшида оламдан ўтган.\nОиланинг иккинчи фарзанди Жусипбекнинг фамилияси Шарипов (62 ёшда). Қувайтда элчи. Тўртинчи ўғил Асилбек (53 ёшда) парламентнинг собиқ спикери. Бешинчи ўғил Жирғалбек ўзи туғилиб вояга етган Ўш вилоятида яшаб келмоқда. Оиланинг кенжа ўғли марҳум Искендер Жээнбеков кучли ҳуқуқшунос сифатида эл орасида обрў қозонган. У 28 ёшида Ўш вилояти прокурори бўлган. Шунингдек, ушбу хонадонда 5 нафар ўғилдан ташқари яна 2 нафар қиз фарзанд ҳам вояга етган.\nСўронбой Жээнбеков ҳозир 58 ёшда. 1 нафар ўғли ва 1 нафар қизи бор. Оилавий ҳаёти ҳақида маълумот бермайди.\nЎзганда рус тили ўқитувчиси бўлган.\nУч марта Олий Кенгаш депутати бўлган. Халқ вакиллари йиғилишида (парламентнинг юқори палатаси) Аграр ишлар қўмитасини бошқарган.\nДавлат хизматида энг узоқ муддат ишлаган жойи — Ўш ҳокимлиги. Ҳокимликни 5 йил бошқарган.\nҚишлоқ хўжалиги вазири бўлган 2007 йилда хўжаликларни давлатдан ёрдам кутмасдан ўз кучига ишонишга чақирган. Фермерларга кооперативларга бирлашиш таклифини берган.\n2010 йилнинг 10 апрелида рўй берган воқеалар пайтида ака-ука Жээнбековлар ҳаёти ва мансабларига хавф-хатар ёғилганлигига қарамасдан Ўшдаги митингда иштирок этган.\n2016 йилнинг апрель ойида Жээнбеков Вазирлар маҳкамасининг раҳбари лавозимига таклиф қилинганда, у “вош вазир бўлишни ҳатто тушида ҳам кўрмаганини” айтган.\nҚирғизистон ССР Олий Кенгашининг раиси ва Қирғизистон ССР Марказий ижроия қўмитаси раиси Абсамат Масалиев энг етук сиёсатчи бўлган деган тамойилга содиқ\nЁдда қоладиган айтган сўзлари: “Чиқ эшикка!”. У ушбу сўзни жорий йилнинг 20 июнида Чўнг Олой ва Қадамжой туманларида бўлган фавқулодда вазият оқибатларини бартараф этишга бағишланган мажлис пайтида айтган. Жээнбековнинг саволига Шаҳар қурилиш ишлари бўйича бошлиғи Алмазбек Абдикаров жавоб бера олмаган. Жээнбеков уни мажлисдан чиқариб юборган. Шундан кейин “Чиқ эшикка!” интернет-шоуга айланган.\nМаҳаллий газеталардан бирига берган интервьюсида “Аллоҳдан бошқа ҳеч кимга, ҳеч нарсага ишонмаслигини” айтган.\nKaktus medi порталининг маълумоти бўйича, Сўронбой Жээнбеков 1976 йили рус тили фани ўқитувчиси бўлган. 1996 йилдан сиёсат билан шуғуллана бошлаган. “Уч марта Олий Кенгаш депутати ва қишлоқ хўжалиги вазири бўлган. 2010 йилдан кейин Ўш вилоятини бошқарган. Давлат кадри хизмати раҳбари ўринбосари, Президент аппарати етакчиси бўлган. 2016 йил апрелдан 2017 йилнинг август ойигача ҳукумат раҳбари. Кейин президент сайловига ўз номзодини қўйган”, – дея хабар тарқатган портал. Сўронбой Жээнбековнинг рафиқасининг исми — Ойгул. Мутахассислиги номаълум. Уй бекаси. Қизи Бахтигул Қирғиз-Россия Славян университетида таҳсил олмоқда. Ўтган йили турмушга чиққан. Куёви депутат Алиёрбек Абжалиевнинг ўғли — Отабек. Жээнбековнинг Алиасқар исмли бир нафар набираси бор.\n“Укаси Асилбек Жээнбеков (53 ёшда) V чақириқ Олий Кенгаш спикери бўлган. Ҳозир ҚСДП фракцияси депутати. 2016 йили Сўронбек Жээнбеков ҳукумат раҳбари бўлгач унинг укаси раис лавозимидан ишдан бўшашга тўғри келди. У ҳукуматни бошқаруви даврида парламент биносида номозхона очгани билан ёдда қолган. Авлодларида энг кичиги бўлса-да обрўси баланд”, – деб ёзади портал.\nДаромад декларацияси бўйича Жээнбеков ўтган йили 870 минг 1 сом даромад топган. Шунингдек, у декларацияда майдони 160 квадрат метр уйи, 60 квадрат метр боғи ҳамда 48,04 гектар хўжалик ери борлигини ҳам кўрсатган.\n“1700 туп олма дарахти бор, икки минг терак ва вагон-уйи ҳамда МТЗ-80 трактори бор. Жээнбековнинг қариндошлари деярли кўп даромад топган — 2,4 миллион доллар. Улар ихтиёрида 64 квадрат метрга эга хонадон ва ўн гектар қишлоқ хўжалиги ерлари бор.\nЖээнбековнинг ўтган йилги декларациясида 66,6 гектар яйлов ералари кўрсатилган. Декларация бўйича яйлов ерлари хусусий мулк эмас, 2015 йили олингани маълум бўлган. Ҳозирги кунда ушбу ерлар янги Президент ихтиёрида эмас”, – дея таъкидлайди нашр.\nЛангар конининг собиқ рахбари президентдан нажот ...\nАудиоJuly 14 2018, 01:07\nНазарбоев ҳақида халқ билмайдиган 12 қизиқарли ...\n1. Нурсултон – ота-онасининг Худога илтижосидан кейин туғилган фарзанд. Онаси Алжон Абишга турмушга чиққандан кейин беш йилгача ҳомиладор бӯлмай, Аллоҳдан ӯзларининг ...\nЖамиятDecember 1 2017, 01:12


Хусусан, “Обод кўча” ва “Обод хонадон” мезонларини кенг тарғиб этиш, аҳолини ижтимоий қўллаб-қувватлаш, бандлигини таъминлаш бўйича пойтахтимизнинг Яшнобод туманидаги Асалобод маҳалласида бажарилаётган амалий ишлар бунга яққол мисолдир.\nАйни пайтда маҳалла ҳудудида асфальт ётқизиш ишлари якунига етказилган бўлса, 4 та болалар майдончаси ҳам қуриб битказилди. Бундан ташқари, ёшларни оммавий спорт ва жисмоний тарбияга жалб этиш борасида футбол, баскетбол ва волейболга ихтисослашган спорт майдони қуриб, фойдаланишга топширилди.\n– Президентимиз томонидан олдимизга қўйилган муҳим вазифалардан бири бу ёшлар орасида соғлом турмуш тарзини тарғиб этиш, уларни маънан етуклиги билан бир қаторда, жисмоний баркамоллигини ҳам таъминлаш, — деди маҳалла раиси Ф.Ҳодиев.\n– Бугун фойдаланишга топширилган бу каби спорт майдончалари айни шу эзгу мақсадларга хизмат қилиши аниқ. Ўтган давр давомида маҳалла ҳудудида бунёдкорлик ишлари олиб борилди. Хусусан, маҳалла ҳудуди ободонлаштирилиб, мевали ва манзарали кўчатлар ўтқазилди. Кам таъминланган, боқувчисини йўқотган, ногирон, ижтимоий ҳимояга муҳтож, “Темир дафтар”га киритилган оилалар, шунингдек, “Аёллар дафтари”да рўйхатда турувчи эҳтиёжманд хотин-қизларнинг йигирма нафарига озиқ-овқат маҳсулотлари ҳамда маиший техника воситалари берилди.\nҲозир маҳаллада ижтимоий ҳимояга муҳтож, боқувчисини йўқотган оилалар хонадонларини таъмирлаш, аҳоли бандлигини таъминлаш борасида ишчи гуруҳ ўз фаолиятини давом эттирмоқда.\nАмалга оширилган ишларга айни пайтгача 460 миллион сўмдан ортиқ маблағ сарфланди. Бу ерда навбатдаги ишлар яна босқичма-босқич бажарилиши режалаштирилган.


Maʻrifiy maqolalar ( 136144 marta o'qilgan) Chop etish\n1 2 3 4 5 6 7 8 9 ... 26 B\nOrifjon Hanafiy 03 Dekabr 2014, 19:41:53\nБугунги кунда транспорт хизматлари ҳар қачонгидан ҳам тараққий топиб кетди. Ота бобомиз кўрмаган қулайликларга эгамиз. Қатнов истаганимиздан ҳам зиёда. Ахир яқин йилларда ҳам қишлоқ жойлардан шаҳар марказига бориб келиш бир кунлик муаммо эди. Ҳозир эса бир кунда пойтахтга бориб келиш мумкин!\nТалабалик пайтимизда қишлоғимизга қатновчи автобусга чиқиб олиш катта муаммо эди. Бир амаллаб чиқиб олсангиз тиқилинч. Бўйи пастроқ одамлар яхшигина димиқиб қолиш оддий ҳолат эди. Ўтириб кетишнику гапирмаса ҳам бўлади. Бугунги кунда ўқувчилар ҳам бемалол ўтириб кетаётганини кўрсам, болалигимиздаги шеър ёдимга келади:\nРустам деди Эҳсонга:\n“Кириб қолсам тўқсонга\nОрзумга етар эдим.\nКўксимда оппоқ соқол,\nЎтириб кетар эдим”.\nҲар бир йўловчи ўз уйининг рўпарасида тушади. Сал берироқда қўшниси тушса, бирга тушиб олмай кейинги дарвозага яна тўхтатади. Ҳайдовчилар ҳам, барака топкурлар, эринмай тўхтайверишади. Сал илтимос қилсангиз йўналишдан ташқари ичкари кўчаларга ҳам элтиб қўяди. Бу – жуда катта имконият!\nБандаси томонидан ихтиро қилинган ҳар қандай янгиликда қанчалар қулайликлар бўлмасин, камчиликлардан ҳам ҳоли эмаслиги айни ҳақиқат. Бироқ ўша камчиликларни тобора бартараф этиб боришлик ҳам банданинг вазифаси. Шунга эътиборан баъзи камчиликларни эслаб ўтишни истардик.\nАввало ҳар бир жабҳада ахлоқ одоб ва юксак маданият жорий қилиш лозим. Инчунун, йўловчилар инсоф қилиб бир неча қадамга ҳам уловни тўхтатаверишлари одобдан эмас. Бу бир томондан ҳайдовчига малол келса, иккинчи томондан бошқа йшловчиларнинг ҳам асабига тегади ва вақтини олади. Баъзилар ўзлари оддийгина дамасда йўловчи бўлиб кетаётганларини унутиб қўйгандек, бирам карандалик қилишади. Телефонидаги ёки ёнидаги ҳамроҳига суҳбат асносида фалон миллион сўмлик ишларни қистириб туради.\nБаъзилар эса ўзларининг аҳмоқона қилиқларини бошқаларга намоён қилиш билан ҳузурланади. Айниқса аёллар бор овозларини ишга солиши ҳам ҳайдовсини чалғитади, ҳам бошқаларнинг тинчини бузади\nПиста чақиб пўчоғини оёғининг остига ташлашлар негадир ҳозир ҳам топилиб туради. Беҳаё сўзларни истеъмол қилиш эркак томондан бўлганда ҳам ўта қўпол сурбетилиги-ку, аён, аммо баъзида қизларнинг оғзидан ҳам уятсиз сўзлар чиқиб кетганини кўриб, қанақа оиланинг фарзанди эканлигига ҳайрон қоласиз.\nЖамоат транспортида кетар эканмиз, жамоат тартибларига риоя қилиш керак. Хусусан жамоат жойларида кийиш мумкин бўлмаган кийимларни кийишга халқимиз қачон чек қўяр экан, деб ўйга толиб қоламиз. Кийиниш маданиятига амал қилиш фурсати келмадимикин? Кап-катта йигитлар калта иштон кийиб олган дамасга оиламиз билан чиқишга ҳамиятимиз йўл қўймаслигини тушунишларини истардим. Мастура аёлларимиз, иболи қизларимиз ўшалар билан ёнма ён ўтиришга мажбур бўлиб қолишлари аёлларимиз учун ҳам, уларга жавобгар бўлган эркаклар учун ҳам айни ҳақорат эмасми?\nИффат ва ҳаёда асрлар давомида дунё халқларига ибрат бўлган момоларимиз вакилаларининг бугунги аҳволлари оммавий ахборот воситаларида тинимсиз муҳокама қилинмоқда. Лекин негадир, одамлар бепарво.\nХуллас, йўловчиларимизга оид талай муаммолар бор. Эҳтимол сизларнинг ҳам шахсий фикрларингиз бордур.\nХалқимиз юксак маданият саъвиясида жаҳонга ибрат бўлишини хоҳлардим.\nШаҳрихон туманидаги “Жўрабой” масжиди имом хатиби\nOrifjon Hanafiy 03 Dekabr 2014, 19:43:35\nИстардикки, ҳайдовчилар йўловчилардан ҳам кўра юксакроқ ахлоқ ва одоб саъвиясида бўлсалар. Жумладан, кийиниш маданияти уларга кўпроқ тегишли. Йўловчиларнинг таъбига, нафсониятига ва ҳамиятига малол келмайдиган даражада кўринишга эга бўлишлари лозим.\nҲайдовчиларда энг кўп учрайдиган ва бартараф этилиши ўта муҳим муҳим бўлган бир иллат борки, керак бўлса йўловчилар томонидан ҳам танбеҳ берилиб турилиши керак. Яъни рул бошқариш асносида телефондан фойдаланиш. Бир қўлида телефон, иккинчисида рул бўлганда ҳам фавқулотда ҳолатларда панд бериши турган гап. Боз устига иккинчи қўли ричаг алмаштириш билан машғул бўлиши сира тўғри келмаса-да, кўпинча шундай ҳолатлар бўлиб қоляпти. Аслида телефондан масофада (қулоқчин – наушник, ёки баланд овозга қўйиш – динамик орқали) фойдаланилганда ҳам ҳаёл сочилиши бор.\nШу ўринда яна бир нарсани эслаб ўтиш лозим – қўнғироқ қилгувчилар ҳам қўнғироқни олгувчи рул бошқариб кетаётганини билса, дарҳол суҳбатни тўхтатиб, имконият бўлганда қўнғироқ қайтаришни таклиф қилишлари ҳам керак.\nБаъзи бир ҳайдовчилар бор, ўта сергап. Ўзбекчиликда таниш билиш деб сўрашиш зарур бўлиб қолганда ҳам қисқароқ сўрашиш билан кифояланиш керак.\nРадио-магнитофон қўйишда ҳам кўпчиликнинг табиатини ҳисобга олиш керак. Овозини баралла қўйиш шарт эмас. Ўзи эшитарлик даражада қўйса кифоя. Йўловчилар илтимос қилса шароитга қараш керак. Бир одамнинг кўнгли учун бошқаларнинг асабини бузмаслик керак. Айниқса ҳозирги ғалва ёқмайдиган даврда.\nУларнинг энг ёмон одобсизликлари – сигарет чекишлари. Бу беодоблик қанчалик ёмон иллатлиги ҳақида гапириб ўтиршнинг ҳам ҳожати йўқ.\nҲа, айтмоқчи, яна бир нарсани айтай. Кўпчиликнинг хизматини қилиш оғир. Тирикчилик деб йўлга чиққан одам йўловчилардан келган одобсизликларга нисбатан юмшоқроқ бўлиши керак. Нима бўлганда ҳам ўшаларнинг эвазига пул топяпти. Ҳар хил феъл атворли кимсалар билан муроса қилишга тўғри келади. Йўқса, сал нарсага жанжал қилиш ҳам маданиятдан эмас, балки оғир босиқ ва хуш феълли бўлиш мусулмонларнинг сифати. Сўфи Оллоҳёр айтадилар:\nОтанг ердир, санам ердек қилиқ қил –\nЁмонлиқ айлаганга яхшилиқ қил.\nҚолаверса ҳамма касб ҳунарда ҳам пул бергувчида бир оз бўлса-да устунлик сезилиб туради. Бировнинг уч-тўрт сўм пулин олиш осон эмас.\nАлбатта, бу билан йўловчи хоҳлаганини қилсину, ҳайдовчи бўлганича бўлсин демоқчимасман. Ҳолбуки, йўловчиларнинг одобини ҳам ёздик. Демоқчиманки, ҳар ким ҳуқуқини талаб қилаверишдан кўра кўпроқ ўз вазифасини адо қилса, бошқанинг вазифасини талаб қилгандан кўра ҳуқуқини ҳурмат қилса, барча соҳада юксак маданият жорий бўлишига шубҳа қилмаса ҳам бўлаверса керак.\nБу мавзуда сизларнинг ҳам фикрларингизни билишни истардик.\nMirzoMuhammad 22 Dekabr 2014, 09:21:26\nАллоҳ таоло мўминлар ўзаро биродар эканлигини баён қилган:\n“Албатта, мўминлар биродардирлар, бас, икки биродарингиз ўртасини ислоҳ қилинг, Аллоҳга тақво қилинг, шоядки, раҳм қилинсангиз”. (Ҳужурот. 10)\nШундай экан мўминлар бир-бирларига озор бермасликлари лозим. Мободо бирор гап-сўз ўтиб қолган тақдирда ҳам дарҳол уруш-жанжал қилмасдан, балки муроса қилишга буюрилганмиз.\nБу ҳақда ватандошимиз Абу Лайс Самарқиндий раҳимаҳуллоҳ айтади: “Киши иложи борича инсонлар билан муроса қилиши, улар билан тортишмаслиги, хусуматлашмаслиги лозим. Пайғамбар саллаллоҳу алайҳи ва саллам:\n"Аллоҳ мeни бутларга сиғинишдан қайтарганидан кeйин энг аввал қайтарган нарсаси – хамр ичиш ва кишилар билан урушиб тортишишдир" деганлар.\n- Ҳой ғулом! Чақирганимни эшитмадингми? – сўради ҳазрат Али разияллоҳу анҳу.\n- Эшитдим, – бамайлихотир жавоб берди қул.\n- Унда нега жавоб бермадинг?\n- Барибир менга жазоламаслигингизни билганимдан хотиржам бўлиб, боргани эриниб ётавердим, – деди қул. Шунда Али разияллоҳу анҳу:\n- Ундай бўлса сени Аллоҳ йўлида озодсан, – деб озод қилиб юборди.\nМуроджон Сиддиқов. Шаҳрихон туманидаги Ҳалимқори масжиди имом хатиби\nУлуғбек қори Йўлдошев. Холид ибн Валид жомеъ масжиди муаззини. Асака\nMirzoMuhammad 22 Dekabr 2014, 20:03:47\nУмaр ибн Xaттoб рoзияллoҳу aнҳу: "Aввaл oдoб, сўнг тaълим бeринглaр", дeдилaр.\nAбу Aбдуллoҳ Бaлxий: "Нaфснинг oдoби илмнинг oдoбидaн кўпрoқ, илмнинг oдoби илмнинг ўзидaн кaттaрoқ", дeгaнлaр. (Бўстoнул oрифин. Aбу Лaйс Сaмaрқaндий)\nИбн Масъуд разияллоҳу анҳудан ривоят қилинади. Расулуллоҳ саллаллоҳу алайҳи ва саллам “Мўмин киши кўп сўкувчи ҳам, кўп лаънатловчи ҳам, фаҳш сўзларни айтувчи ҳам, одобсиз ҳам бўлмайди”, дeдилар. Имом Тeрмизий ривояти. (Риёзус солиҳин. Абу Закариё Яҳё ибн Шараф Нававий)\nҲасан Басрий раҳимаҳуллоҳ айтди:\n«Одоби йўқ кишининг илми йўқдур.\nСабри йўқ кишининг дини йўқдур.\nТақвоси йўқ кишининг Аллоҳга яқинлиги йўқ».\nПайғамбар саллаллоҳу алайҳи ва саллам айтадилар: “Тўрт нарсанинг онаси қуйидагилар:\n1. Давонинг онаси - оз емоқликда;\n2. Одобнинг онаси - оз гапирмоқликда;\n3. Ибодатнинг онаси - гуноҳларни камайтирмоқликда;\n4. Орзуларнинг онаси - сабр қилмоқликда”.\n(Мунаббиҳот. Шайx Аҳмад ибн Ҳажар Али ал-Асқалоний)\nРасулуллоҳ саллаллоҳу алайҳи ва саллам асҳоби киром билан ўтирган эдилар. Бир киши Абу Бакр разияллоҳу анҳуга қаттиқ озор бера бошлади. Абу Бакр индамай тураверди. У яна озор берди, Абу Бакр яна индамади. Учинчи марта озор берганда саййидимиз Абу Бакр ўзини ҳимоя қилиш учун жавоб қайтарди. Шу пайт Расулуллоҳ саллаллоҳу алайҳи ва саллам ўринларидан туриб кетиб қолдилар.\n- Мендан хафа бўлдингизми, Эй Аллоҳнинг Расули? – сўради Абу Бакр разияллоҳу анҳу.\n- Осмондан бир фаришта тушиб, сен ҳақингда унинг айтган сўзларни ёлғонга чиқариб турувди. Қачонки сен ўзингни ҳимоя қила бошлаганингда фаришта кетиб, Шайтон ўтириб олди. Мен Шайтон билан бирга ўтира олмайман, – жавоб бердилар Расулуллоҳ саллаллоҳу алайҳи ва саллам. (Аҳмад Муҳаммад Ассоф. Қабасот)\nMirzoMuhammad 25 Dekabr 2014, 07:55:14\nبسم الله الرحمن الرحيم* الحمد لله رب العالمين* الصلاة و السلام على سيدنا محمد و على آله و أصحابه أجمعين* لا حول ولا قوة إلا بالله*\nШариатимиз кўрсатмаларида ўта хавфли иллат саналса-да, бугунги кунда кўпчилик бепарво бўлиб юрган бир салбий хислат борки, бу мунофиқликдур. Мунофиқлик шунчалик хатарли хислатки, соҳибини дўзахнинг энг тубида қаттиқ азобларда қолишига сабаб бўлади.\nАллоҳ таоло Нисо сурасида мунофиқнинг Қиёмат кунида борар жойидан хабар беради:\n“Албатта, мунофиқлар дўзахнинг энг остки қаватидадирлар ва ҳаргиз уларга бир ёрдамчини топа олмассан”. (Нисо. 145)\nДўзахнинг энг остки, азоблари қаттиқ бўлган қаватида жазоланишга сабаб бўлгувчи бу иллат нимадир?\nШариатимиз истилоҳига кўра мунофиқ деб ботиний ва махфий ҳиссиётларининг аксини изҳор қилгувчи кишига айтилади. Агар кўнглида беркитган ёлғони имон усули бўйича бўлса у одам ҳақиқий холис мунофиқ бўлади. Унинг охиратдаги ҳукми кофир ҳукмида бўлади. У мўминларни алдаб ёлғондан Ислом зоҳир қилганлиги учун азоб зиёда бўлади.\nУнинг беркитгани Аллоҳга, Унинг Китобига ва Расулига кофирлик бўлмасдан, осийлик нарсалари бўлса, унда мунофиқликнинг бир ёки бир неча шўъбаси бор бўлади.\nМунофиқлар илк бора Мадинада пайдо бўлган. Аллоҳ таоло уларнинг қалбларидаги яширин куфрларини билса-да, ўзининг айбларни беркитгувчи сифатларига кўра уларни ошкор қилмади. Лекин улардан огоҳ қилиб Пайғамбаримиз саллаллоҳу алайҳи ва салламга уларнинг кимлар эканлигини билдирди.\nҲузайфа разияллоҳу анҳуни “Расулуллоҳнинг сирларини билувчи” деб аташар эди. Расулуллоҳ саллаллоҳу алайҳи ва саллам уларнинг номларини Ҳузайфадан бошқа ҳеч кимга айтмаганлар. Расулуллоҳ соллаллоҳу алайҳи ва саллам Ҳузайфага буни ҳеч кимга гапирмасликни ҳам буюрган эдилар.\nҲузайфа ибн Ямон умрининг оxиригача Расулуллоҳ соллаллоҳу алайҳи ва салламнинг бу сирларини ҳеч кимга очмади.\nБаъзи ривоятларда келишича Али разияллоҳу анҳу Ҳузайфа разияллоҳу анҳудан мунофиқлар кимлигини айтиб беришини ҳарчанд сўраганларида ҳам айтиб бермаган. Шунда “Ҳеч бўлмаса бир нарсани айт. Уларнинг орасида мен борманми ёки йўқманми?” деб сўраганлар экан.\nШундай инсон шу саволни берса, биз ўзимиздан мунофиқликнинг аломатларини қандоқ қилиб истамайлик?...\nБизларнинг қай биримиздан “Сен мунофиқмисан?” деб шунчаки сўраб қўйса ҳам ўша одамнинг ёқасидан тутиб жанжал қилшимиз турган гап. Ҳеч ким ўзини мунофиқ деб ҳисобламайди. Гўё бизнинг қалбимиз мусаффо, бундай иллатлардан асар ҳам йўқ деб ўйлаймиз. Аслида-чи?\nАслида бизларнинг қалб кўзларимиз хиралигидан катта-катта гуноҳларимизни ҳам кўра олмаймиз. Қалб кўзи тийра бўлган инсон эса ўзини ҳамиша ҳақир санаб, бизнинг назаримизда пашшадек кўринган гуноҳдан тоғдек гуноҳдан сақлангани каби эҳтиёт бўлади.\nМунофиқликдан қўрқсак, ўзимизни мунофиқлар қаторида бўлишимизни хоҳламасак, унинг сифатларини билишимиз ва ўша иллатлардан сақланишимиз зарур.\nМунофиқликнинг белгилари ҳақида Қурони карим оятлари ва ҳадиси шарифларда кўплаб баёни қилинган. Жумладан:\nحدثنا يحيى بن أيوب وقتيبة بن سعيد واللفظ ليحيى قالا : حدثنا إسماعيل بن جعفر قال : أخبرني أبو سهيل نافع بن مالك بن أبى عامر عن أبيه عن أبى هريرة أن رسول الله صلى الله عليه وسلم قال : (آية المنافق ثلاث إذا حدث كذب وإذا وعد أخلف وإذا ائتمن خان\nАбу Ҳурайра разияллоҳу анҳудан ривоят қилинади: Расулуллоҳ саллаллоҳу алайҳи ва саллам:\n“Мунофиқнинг белгиси учдир:\n- гапирса ёлғон гапиради;\n- ваъда берса хилоф қилади;\n- омонат қилинса хиёнат қилади” дедилар. (Имом Муслим ривояти)\nЯна бошқа ҳадисда эса тўртта белгиси айтилган:\n34- حدثنا قبيصة بن عقبة قال: حدثنا سفيان، عن الأعمش، عن عبد الله بن مرة، عن مسروق، عن عبد الله بن عمرو: أن النبي صلى الله عليه وسلم قال: أربع من كن فيه كان منافقا خالصا، ومن كانت فيه خصلة منهن كانت فيه خصلة من النفاق حتى يدعها: إذا اؤتمن خان، وإذا حدث كذب، وإذا عاهد غدر، وإذا خاصم فجر\nАбдуллоҳ ибн Амр разияллоҳу анҳумодан ривоят қилинади:\n“Кимдаки тўртта нарса бўлса ҳақиқий мунофиқ бўлади. Кимдаки улардан бир хислат бўлса, ўшани кетказмагунча унда мунофиқликдан бир хислат бўлади ‒\nомонат қилинса хиёнат қилади;\nсўзласа ёлғон гапиради;\nаҳд қилса бузади;\nхусуматлашиб қолса фужур (ноҳақлик, ғирромлик) қилади”. (Имом Бухорий ривояти)\nАммо, афсуслар бўлсинки, бугунги кунда мазкур хислатларни жуда ҳам кўпчиликда кўриш мумкин. Айниқса олди-берди ишларида. Масалан бир одам келиб жуда ҳам зарур бўлиб қолганини айтиб, уч кунда қайтиб бериш шарти билан қарз олади. Бермасангиз Худонинг зорини қилиб, минг хил важҳларни рўкач қилади. Фалон жойда шундай нарсаси борлиги, у узоғи билан икки кунда қўлига тегиши ва олибоқ дарҳол қарзини қайтаришини айтиб, ўша матоҳи аниқ борлигига ишончли далиллар ҳам кўрсатади. Охири ишончингизга кириб юриб қарзни олади.\nАна энди орадан уч кун, бир ойи, икки ой ўтса ҳамки, турли баҳона. Шунинг ўзида омонатга хиёнат, ёлғон, ваъдага хилоф ва аҳдни бузиш бор. даъволашиб борсангиз тўртинчи хислатни ҳам қўллаши турган гап.\nҲа, азизлар. Мунофиқликнинг хислатларига шунчалар ўралиб қолганмиз. Аммо қачонгача шу ҳолат давом этади? Ўзимизни тузатишга фурсат келмадими?\nАндижон вилоят бош имом хатиби\nLu`lu` 12 Yanvar 2015, 02:27:58\nИймонининг улуглиги, аклининг ша'н-шавкати ила дунега донги кетган, Форс ва Рум империяларининг бурнини ерга ишкаган, Ислом ила иззатли килинган, ута адолатли Умар ра азбаройи камтарлигию хае зуридан Росулуллох сав хузурларида шу кадар паст товушда гапирардики, Росулуллох савнинг "Баландрок гапир, эй Умар. Сени эшитмаяпман" дея хар сафар такрор сурардилар.\nMirzoMuhammad 16 Fevral 2015, 15:46:15\nИНСОНЛАР БИЛАН МУРОСА\nМулойимлик кишининг фазилатидур. Инсон зўравонлик ва мол-дунё билан ета олмайдиган мартабага мулойимлик ва муросасозлик билан етиши осон бўлади. Аммо инсонлар рангларидан ҳам кўра турфароқдур. Ҳаётда бирор ишини битира олмаганлиги учун ўша иш битирмаган шахсни “боплаб адабини берганини”, яъни ё бўралаб сўкиб олганини ёҳуд унинг шаънини оёқ ости қилгувчи сўзлар билан топтаганини айтиб берганларни кўп эшитганмиз. Ҳа, улар аламини олгандур, бироқ барибир ҳожатини чиқара олмаганидан кейин бундан не фойда?\nЯна бир тоифа инсонлар борки, ишбилармон ва сўзнинг ўрнини топади. Улар ўзларининг мулойимликлари ва гўзал хулқлари самараси ўлароқ, кўплаб ишларни битказадилар.\nМайли, дунё ишлари ўткинчидур, лекин бу гўзал ахлоқ ҳамиша ҳам инсоннинг шарафидур. Ҳатто охиратда ҳам мартабадур.\nОиша разияллоҳу анҳога Пайғамар саллаллоҳу алайҳи ва саллам айтдилар:\n“Эй Оиша, кимга ҳалимликдан насиба бeрилса, албатта, унга дунё ва охират яхшилиги бeрилибди. Ким ҳалимлик насибасидан маҳрум этилса, дунё ва охират яхшилигидаги насибасидан маҳрум бўлибди”.\nПайғамбар саллаллоҳу алайҳи ва саллам айтадилар:\n“Агар Аллоҳ таоло уй аҳлига яхшиликни хоҳласа, уларга юмшоқликни киргизади. Агар юмшоқлик хулқ бўлса, одамлар ундан яхшироқ хулқни кўрмайдилар. Агар бeмаънилик хулқ бўлса, одамлар ундан ёмонроқ хулқни кўрмайдилар”.\nОйиша онамиз разияллоҳу анҳо айтадилар: “Мeн бир катта туянинг устида эдим. Тeзроқ юрсин дeб уни ура бошладим”. Шунда Расулуллоҳ саллаллоҳу алайҳи ва саллам:\n“Эй Оиша, юмшоқ бўл, чунки қайси нарсада юмшоқлик бўлса, уни зийнатлайди ва қайси нарсада бўлмаса, у бадном бўлади”, дeдилар.\nАли розияллоҳу анҳу айтдилар: “Кимда Аллоҳ таолонинг суннати, Унинг расулининг суннати ва дўстларининг суннати бўлмас экан, унда ҳеч нарса йўқ экан”.\n“Аллоҳнинг суннати нима?” деб сўралди.\n“Сирни беркитмоқлик”, дедилар.\n“Расулининг суннати нима?” деб сўралди.\n“Одамлар билан муроса қилмоқлик”, дедилар.\n“Аллоҳнинг дўстларининг суннати нима?” деб сўралди.\n“Инсонлардан етган озорларни кўтармоқлик”, дедилар.\n(Абу Лайс Самарқандийнинг “Танбеҳул ғофилин” ва Асқалонийнинг “Мунаббиҳот” китбларидан фойдаланилди)\nРаҳматуллоҳ қори Умаров. Жиддайи муборак масжиди имом хатиби. Андижон шаҳри\n1 2 3 4 5 6 7 8 9 ... 26 T


Ucellда Алишер Навоий таваллудининг 580 йиллиги ўзгача нишонланди (видео) - xabar.uz\nUcellда Алишер Навоий таваллудининг 580 йиллиги...\nUcellда Алишер Навоий таваллудининг 580 йиллиги ўзгача нишонланди (видео)\n10.02.2021 15:02 0 1277\nМамлакатимизда буюк мутафаккир ва шоир, ўзбек адабий тилининг асосчиси Алишер Навоий таваллудининг 580 йиллигига бағишланган тадбирлар давом этмоқда. COSCOM МЧЖ (Ucell савдо белгиси) ҳам шу муносабат билан бир қатор тадбирларни ташкил этди.\nКуни кеча Ucell-Плазанинг бош офисида шеърий муҳит ҳукм сурди: фолклор ансамбли Алишер Навоийнинг ғазалларини ижро этди, офис ходимлари ва меҳмонларини миллий либосдаги қизлар кутиб олишди.\nПойтахт марказидаги Ucell офиси олдидан ўтаётганда кўпчилик катта экрандаги суратни кўрган бўлса керак. Унда Тошкентдаги Алишер Навоий ҳайкалларидан бири тасвирланган. Дунёда Алишер Навоийга бағишланган бир қанча ёдгорликлар мавжуд: Москва, Минск, Боку, Токио, Вашингтон, Шанхай ва Душанбеда. Ўзбекистонда Навоий ёдгорлигини барча шаҳарларда учратиш мумкин. Бир ой ичида компаниянинг ҳудудий филиаллари шоир ёдгорлигидан фотосуратларни юборишди. Ҳар ҳафта корпоратив почта орқали ходимлар ёдгорликлардан бири билан таништирилди.\nАлишер Навоий номидаги Ўзбекистон Миллий кутубхонасининг веб-сайтидан шоир китобларининг асл қўлёзмалари расмлари кўчирилиб, Ucell-Плазадаги экранларда намойиш этилди.\nСевара Латипова, жамоатчилик билан алоқалар бошқармаси мутахассиси:\n— Буюк бобокалонимиз Алишер Навоий мероси чуқур ва кўп қиррали: бу ҳаётнинг ўзига хос энциклопедияси. Болаликданоқ унинг ғазал ва рубоийларини таниқли хонандалар ижросида радио ва телевидениеда, концертларда тез-тез эшитиб турамиз. Унинг кўплаб ҳикматлари шу қадар оммабопки, баъзида улар шоирга ёки халққа тегишли эканлигини билмай қоласиз. Навоийнинг асарлари бугунги кунда ҳам долзарбдир. Унинг қаҳрамонлари ҳозирда ҳам ибратли. Ucell анъаналари руҳида биз буюк шоирнинг 580 йиллигини кенг нишонлашга, офисда ижодий муҳит яратишга, миллий руҳият ва ғурурни кўтаришга ҳаракат қилдик.\nАлишер Навоий Ucell\nЖамият 11/04, 17:44


3 февраль, 2021, 07:22\nТеглар:ФК АГМК | Акмал Шораҳмедов | ФК Нефтчи\nТажрибали футболчи танлаган қароридан мамнун.\nТажрибали ҳимоячи Акмал Шораҳмедовнинг “Нефтчи” клуби билан шартнома имзолагани муҳим янгиликлардан бири бўлди.\nСуперлигада кўзга кўринган ва ўз ўрнига эга бўлган ҳимоячининг про-лигага йўл олгани кўпчилик учун кутилмаган хабар бўлди. Лекин Шораҳмедов ўз қарорини эълон қилиб бўлди.\nАлбатта, ушбу футболчи орқали “Нефтчи”нинг янада кучайишга эришиши табиий. Футболчи эса sports.uz мухбирига нима учун бундай қарорга келгани ҳақида гапирди.\n“Нефтчи”га ўтишининг сабаблари\n- Ўтган йили Ўзбекистон кубоги финалида “Пахтакор”га қарши учрашувда жиддийроқ жароҳат олгандим. Гапнинг очиғини айтаман, ўшанда футбол ўйнай олмайманми, деб ўзим ҳам қўрқдим. Ўша пайтда жароҳатда юрган бўлишимга қарамасдан, Илҳом Мўминжонов мени “Нефтчи”га чақиришни бошлади. Ҳаётда ҳам Илҳом Мўминжонов ва Анвар Солиев билан муносабатларимиз яхши. Улар жамоамизга ёрдам беришимни илтимос қилишди. Рости, АГМК клуби жароҳатланган пайтимда аҳволим билан қизиқмади. Шунинг учун хафа бўлдим. Ўзим жароҳатимни даволатиш учун муолажа қилиб юрдим. “Нефтчи” эса клубга ўтмасанг ҳам майли, аммо жароҳатингни даволатиш керак, деб сербиялик мутахассисни менга алоҳида бириктиришди. Шундай қилиб, бу жамоа жароҳатимни даволатишимга ёрдам берди. Бундан ташқари, Суперлиганинг бир қанча клубларидан таклифлар бўлди. Лекин одамгарчилик юзасидан ва “Нефтчи” мураббийларига бўлган ҳурматим сабабли, фарғоналикларга ёрдам беришни маъқул кўрдим. Ҳозир шундай ёшдаманки, терма жамоада тўп суришга интилиб, юқорига кўтариладиган даражада эмасман. Лекин савиям олдин қандай бўлса, шундайлигича қолади. Энди бундан буёғига юқорига қараб ўса олмайман. Гарчи ёшим улғайиб бораётган бўлса ҳам, жисмоний ҳолатим яхши. Бундан яхшироғи бўлмайди.”Нефтчи”га ёрдам бера олишимга кўзим етди. Клубда пулни олиб, ўйнамасдан бепарволик қила олмайман. Мураббийнинг талабчанлиги ҳам кучли. Юрий Саркисян ишлаётган пайтда ҳам “Нефтчи”ни ҳурмат қилардим. Футболдан кетиш олдидан “Нефтчи”ни Суперлигага олиб чиқишни мақсад қилганмиз. Мўминжонов ва сербиялик мутахассисдан ҳам мураббийлик тажрибаларини ўрганаман.\nПро-лига – бу унинг учун орқага ташланган қадамми?\n- Бу орқага қайтиш. Тўғри, ҳозирда Суперлигада тўп суриш билан про-лигани ўртасида фарқи бор. Лекин менга манзур бўлган ҳамда менга ишонч билдираётган инсонлар билан бирга ишлагим келяпти. Суперлига – бу воз кечиши қийин бўлган Англия чемпионати эмас. Менимча, про-лигадаги 5-6 та жамоа Суперлиганинг 6-ўрнидан паст бўлган клубларни мағлуб эта олади.\nАГМКдаги фаолияти тўғрисида\n- АГМК жамоасига раҳмат айтмоқчиман. Икки йил давомида ушбу клубда тўп сурдим. Шу боис раҳбарлар, Миржалол Қосимов, мураббийлар штаби, жамоа аъзолари, клуб ходимларига миннатдорчилик билдираман. Осиё Чемпионлар лигаси саралаш баҳсларида иштирок этишида озгина бўлса ҳам ҳиссамни қўша олдим. Бу ҳаёт. Мен кетганим билан АГМК кучсизланиб қолмайди. У ерда яхши футболчилар кўп. Жамоага омад тилаб қоламан. Мен учун эса биринчи ўринда муносабат туради. Буни кўпчилик билади. Ҳеч қачон пул учун талашмаганман. Гарчи ёшим катта бўлса-да, жисмоний ҳолатим жойида. Фарғонада мухлислар билан тўла стадионда тўп суриб роҳатланмоқчиман. Тўғриси, водийда футбол ўйнаш мен учун ёқимли.\nСуперлига йўлидаги кураш ҳақида\n- Футболда ном муҳим роль ўйнамайди. Суперлигага чиқиш қийин бўлади. Буни барчамиз яхши тушунган ҳолда ўта жиддий тайёргарлик олиб боряпмиз. Фарғонага Суперлига қайтса, яна кўплаб ёшлар ўзини кўрсатиши мумкин бўлади. Лекин кубок баҳсларида Суперлига клубларини мағлуб этишимизга ишонаман. Боя айтганимдек, мени Суперлига клублари чақирди. Аммо Мўминжонов ва Солиевга сўз бергандим. Тўғриси, “Нефтчи”ни Суперлигага чиқади, деб ўйлагандим. Шунинг учун ҳам бу ерда тўп суришга рози бўлгандим. Лекин энди кўпроқ ишлашимиз керак, клубни олиб чиқиш учун. Шунингдек, кубок мусобақасида муносиб қатнашмоқчимиз. Про-лига баҳсларини “ФутболТВ”да жонли эфирда кўрсатишяпти. Хайрулла Ҳамидов айтганидек, бу йил про-лига янада қизиқроқ ўтади.


Жаҳон банкининг ҳисоб-китобларига кўра, 2021 йилда Ўзбекистонда ЯИМ ўсиши 6,2 фоизни ташкил этди — Review.uz\nЖаҳон банки «Жаҳон иқтисодий истиқболлари» ҳисоботининг навбатдаги сонига кўра, Ўзбекистон ялпи ички маҳсулоти 6,2 фоизга ўсди. 2022 ва 2023 йилларда миллий иқтисодиётнинг ўсиши мос равишда 5,6 ва 5,8 фоизга етади.\n2021 йилда кучли тикланишдан сўнг, жаҳон иқтисодиёти янги COVID-19 штаммлари тарқалиши таҳдидлари, шунингдек, инфляция, қарз ва даромадлар тенгсизлигининг кучайиши фонида аниқ секинлашув даврига кирмоқда, бу эса ривожланаётган мамлакатларнинг тикланишига хавф солиши мумкин.\n2021 йилда Ўзбекистон ЯИМ ўсиши 6,2%, Тожикистон 7,1% ва Қозоғистон 3,5% га етди. Жаҳон банки Ўзбекистон ЯИМ 2022 йил ва 2023 йилларда Марказий Осиёда энг кўп ўсишини башорат қилмоқда. 2022 ва 2023 йилларда миллий иқтисодиётнинг ўсиши мос равишда 5,6 ва 5,8 фоизни ташкил этиши прогноз қилинди.\n2021 йил Европа ва Марказий Осиёда ишлаб чиқариш ҳажми 5,8 фоизга ўсган, бу жорий йилнинг катта қисмида ички талаб кутилганидан тезроқ тикланишидан дарак беради. Евро ҳудудида иқтисодий фаолликнинг кучайиши ва хомашё нархларининг ошиши экспорт ва пул ўтказмаларини қўллаб-қувватлаб, минтақанинг тикланишига янада туртки берди. Маълумотлар кучлироқ суръатни кўрсатган ҳамда Европа ва Марказий Осиё мамлакатларининг тахминан 90 фоизида 2021 йилга мўлжалланган иқтисодий ўсиш даражасининг юқорига қараб қайта кўриб чиқилишига ёрдам берди.


Ўзбекистон МОҚ делегацияси Япония Олимпия қўмитаси вице-президенти билан учрашув ўтказди – Ўзбекистон миллий олимпия қўмитаси\nЎзбекистон МОҚ делегацияси Япония Олимпия қўмитаси вице-президенти билан учрашув ўтказди\nЯпониядаги хизмат сафарини давом эттираётган Ўзбекистон МОҚ делегацияси бугун Япония Олимпия қўмитаси вице-президенти Ясуо Сайто билан учрашдилар. Суҳбат давомида Я. Сайто Япония Олимпия қўмитаси раҳбарияти Ўзбекистон МОҚ томонидан кўрсатилаётган ташаббус ва фаолликни доимо қўллаб-қувватлашга тайёр эканлигини маълум қилди. Шунингдек, у 2018 йилнинг июнь ойида Ўзбекистон МОҚ президенти Умид Аҳмаджоновнинг кунчиқар юртга ташрифи давомида япониялик ҳамкасби Ц.Такеда билан ўтказган учрашуви натижалари ҳақида ҳам гапириб ўтди.\nЎзбекистон МОҚ вице-президенти Комил Рўзиев Япония Олимпия қўмитаси раҳбариятига Умид Аҳмаджонов номидан алангали саломни етказди ва Токио Олимпиадаси олдидан қўйилган мақсад ҳамда вазифаларни амалга оширишга тайёр эканлигини маълум қилди.\nШунингдек, Комил Рўзиев япониялик ҳамкасбига Ўзбекистон МОҚнинг Япониядаги маслаҳатчиси М.Бахриддиновни таништирди ва Токио 2020 Олимпия ўйинларидаги муваффақият йўлида Ўзбекистоннинг таклиф ва ташаббуслари ҳақида гапириб берди.\nТомонлар ҳар икки мамлакат спортчиларини юқори савияли мураббий ва мутахассислар билан биргаликда тайёрлаш масаласини ҳам муҳокама қилдилар. Кейин эса спорт департаменти директори Ясухиро Накамори Ўзбекистон делегацияси вакилларини Олимпия ўйинлари учун тайёрланаётган спорт иншоотлари билан таништирди. МОҚ вакиллари яккакурашлар, жамоавий спорт турлари, теннис ва гимнастикага мўлжалланган спорт залларини кўздан кечирдилар.\nКейинги учрашув эса Токио Олимпия ва Паралимпия ўйинлари ташкилий қўмитаси вакили, Кейо университети профессори Хироюки Ишида билан ўтказилди. Жаноб Ишида учрашув давомида 2018 йилнинг ноябрь ойида Тошкентда спорт тиббиёти бўйича ташкил этилган биринчи халқаро конференция ҳақида гапирди ва ташкилотчилик юқори савияда бўлганлигини қайд этиб ўтди.\nЭксперт делегациямиз вакилларини Япония спорт тиббиётида эришилган ютуқлар билан таништирди ва 2019 йилги ҳамкорлик режаси бўйича ўз фикрларини билдирди.\n1 Fevral, 2019|Янгиликлар|


Онлайн концерт ва ёстиқлар жанги: санъаткорлар карантинни қандай ўтказмоқда? - 23.03.2020, Sputnik Ўзбекистон\nОнлайн концерт ва ёстиқлар жанги: санъаткорлар карантинни қандай ўтказмоқда?\nОдатда мухлислар диққат марказида бўладиган санъаткорлар бугун карантинда нима билан машғул? Бу ҳақда Sputnik репортажини ўқинг 23.03.2020, Sputnik Ўзбекистон\n09:44 23.03.2020 (янгиланди: 11:30 23.03.2020)\n© Муниса Ризаева / ИнстаграмМуниса Ризаева\n© Муниса Ризаева / Инстаграм\nОдатда мухлислар диққат марказида бўладиган санъаткорлар бугун карантинда нима билан машғул? Бу ҳақда Sputnik репортажини ўқинг\nТОШКЕНТ, 23 мар - Sputnik. Коронавирус ҳамманинг ҳаётини ўзгартириб юборди, аммо ҳеч ким унга таслим бўлмоқчи эмас. Жамоатчилик тўпланадиган жойлар ёпиқ, деб эълон қилингани билан, ўзбек санъаткорлари ишсиз ўтирмагани маълум бўлди: кимдир репетиция қилиб, мухлислар учун онлайн концертлар қўяётган бўлса, кимдир бекорчиликда ёстиқлар жангини ўтказмоқда.\nДЖ Пилигримдан янги тарона премьераси\n— Айни дамда уйда, ижод билан бандман. "Ман дайди" номли янги ёзилган қўшиғимнинг премьерасини ҳам жонли эфирда ўтказмоқчиман. Умуман, карантинда санитария-гигиеник қоидаларига эътибор бериб, ўзимнинг одатий ҳаётимда яшаяпман. Деярли кўчага чиқмаяпман, тоза ҳавода табиат қўйнида сайр қилиб келяпман, холос. Мухлисларга эса ваҳимага берилмасдан ҳотиржам бўлишни, вақтларини хурсандчилик билан ўтказишларини маслаҳат бераман.\nПубликация от DJ Piligrim (official) (@djpiligrim) 20 Мар 2020 в 6:15 PDT\nМуниса Ризаева оила даврасида\n— Хизматлар бўлса, чиқиб турибман. Қолган пайтда уйда, оилам даврасида вақт ўтказяпман. Барибир оила даврасида бўлишга нима етсин? Кейин албатта, антисептик воситалардан фойдаланиб, қўлларни тез-тез совунлаб ювиб турибмиз. Бўш пайтларда эса синглим билан ёстиқ жанги ўйнаяпмиз(кулади).\nРайҳон янги қўшиқлар устида ишлаяпти\n— Кўпчилик билади, яқинда яккахон концерт дастуримни тақдим этдим. Шу боис, бугун ҳеч қаерга чиқмасдан, уйда болаларим билан бирга ҳордиқ чиқараяпман. Бўш вақтимда ижод билан шуғулланиб, янги қўшиқлар ғояси билан танишиб турибман. Ҳаммага бир гапни такрорлаяпман, мухлисларга ҳам шуни айтмоқчи эдим: ортиқча ҳавотирга берилмасдан, сабр қилиб, ўзларини эҳтиёт қилиб юришларини... Ҳаммаси ўтиб кетади, ҳаммаси яхши бўлади.\nПубликация от Райхон Ганиева (@rayhonganieva) 19 Мар 2020 в 6:39 PDT\nОзода Нурсаидова спорт билан машғул\n— Уйда ижод билан шуғулланяпман. Кўпроқ вақтим тадбир, тўй ва теледастурларда ўтаётганлиги боис, оила даврасида камроқ бўлаётгандим. Мана энди имконият бўлди, уйда ўтириб, ҳамма бажарилмай қолган ишларимни битириб, ўз устимда ишлаяпман. Вазн тўпламаслик учун уйда спорт билан шуғулланяпман. Мухлисларга эса қўрқмасликларини, иммунитетларини кўтариб, шамоллаб қолмасликка ҳаракат қилишларини тавсия қиламан.\nПубликация от O Z O D A (@ozodaofficial) 21 Мар 2020 в 5:30 PDT\nШохжаҳон Жўраев ниқоб тақишни маслаҳат беради\n— Карантин вақтида янги қўшиқлар устида изланяпман. Қолаверса, оилам билан бандман. Хизмат бўлиб қолса чиқиб турибман, асосан уйда вақтимни ўтказяпман. Шу боис карантин ижодимга халақит қилмаяпти. Мухлисларни эса Наврўз айёми билан табриклаб, уларга ҳотиржамликни сақлашни маслаҳат бераман. Худо хоҳласа, бу вирусни енгамиз. Ҳар бир ўзини ҳурмат қилган инсон каби, мен ҳам санитария ва гигиеник қоидаларга риоя қиляпман, керак пайтда тиббий ниқобни тақиб юрибман.\n© Шохжаҳон Жўраев / ИнстаграмШохжаҳон Жўраев\n© Шохжаҳон Жўраев / Инстаграм\nХонанда Шаҳзода эса айни карантин даврида фарзандлари билан дала ҳовлида бўлганлиги боис, у билан алоқа ўрнатишнинг иложи бўлмади.\nЮлдуз Усмонова: — Мана дунёда тарқалган иллатдан бизга ҳам етиб келибди. Ҳаммамиздан илтимос қилинган уйда ўтиринглар деб, мана ўтирибмиз. Уйда ўтирсак, бу касаллик ўн беш кунда тугайди, қутуламиз.\nПубликация от 𝗬𝗨𝗟𝗗𝗨𝗭 𝗨𝗦𝗠𝗢𝗡𝗢𝗩𝗔 (@yulduzusmonovamusic) 19 Мар 2020 в 1:07 PDT\nЗоҳиршоҳ Жўраев: кўчага чиқманг!\n— Ҳозирги кунда кўпроқ вақтни оила даврасида ўтказиб, ижод билан бандман. Кўчага зарур иш бўлмаса, деярли чиқмаяпман. Мухлисларга ҳам шуни тавсия қиламан. Айтмоқчиманки, ҳар доим, айниқса шу кунларда бир-биримизга меҳрибон бўлайлик, ҳар хил ахборот хуружлари, ваҳимали хабарларга эътибор бермайлик.\n© Зоҳиршоҳ Жўраев / ИнстаграмЗоҳиршоҳ Жўраев\n© Зоҳиршоҳ Жўраев / Инстаграм\nЗулайҳо Бойхонова: телевизор кўринг, сизлар учун ижод қиляпмиз\n— Шу пайтгача ортга сурилиб келаётган, амалга оширишга улгурмаган ишларга мана шу кунларда эътибор беринглар, телевизорларни ёқинг, ТВда сизлар учун ҳар куни концертлар беряпмиз. Кайфиятингиз ҳамиша аъло бўлсин!\nПубликация от Zulayho Boyxonova (@zulayhoboyxonova) 19 Мар 2020 в 1:26 PDT


27 Январь 2022 12:43\nTARAZ. Kazinform – Жамбил вилояти ҳокими Бердибек Сапарбаев Олимпия ўйинлари совриндори Елдос Сметов ва сузиш бўйича Паралимпия ўйинлари бронза медали совриндори Нурдаулет Жумағалига бир хонали квартира калитларини топширди, деб хабар беради Kazinform мухбири.\nВилоят раҳбари жисмоний тарбия ва спортни фаол ривожлантириш давлат томонидан ҳар томонлама қўллаб-қувватланаётганини таъкидлади.\n«Давлат раҳбари Қасим-Жомарт Тоқаевнинг кўрсатмаларига мувофиқ биз спорт ва курашни доимо қўллаб-қувватлаймиз. Спортни қўллаб-қувватласа, муштлар мустаҳкамланади, юрт обрўси кўтарилади. Бугун жамбилликлар ўзларининг спорт ютуқлари билан фахрланишлари мумкин. Аулиеатадан кўплаб машҳур чемпионлар ва рекордчи спортчилар чиқди. Ҳамюртларимиз турли даражадаги мусобақаларда юқори натижаларга эришмоқда. Спортчилар ва уларнинг мураббийларига омад тилаб, Қозоғистон спортини янги чўққиларга кўтаришда давом этишингизни тилайман», - деди Б.Сапарбаев.\nЎз навбатида спортчилар ҳам давлатимиз томонидан кўрсатилаётган қўллаб-қувватлаш учун миннатдорлик билдириб, мамлакатимиз ва вилоятимиз спортини янги босқичга олиб чиқиш йўлида астойдил меҳнат қилаётганликларини таъкидладилар.\n«Мен шоҳсупада туриш учун бор кучимни ишга солишда давом этаман. Бугун махсус кўрикдан ўтиш учун Алматига кетяпман. Кейин Қирғизистоннинг Чўлпон ота шаҳрида ўқув-машғулот йиғинини ўтказиб, бу йилги Осиё ўйинлари ва бўлажак жаҳон чемпионатида энг зўр бўлишга ҳаракат қиламан», – деди Н.Жумағали.\nКалит сўзлар: Жамбил вилояти, Спорт,


Самарқанд, Андижон, Хоразм вилояти ҳокимлари Олимпия ва Паралимпия ўйинлари ғолибларига уй совға қилишди - Darakchi\nСамарқанд, Андижон, Хоразм вилояти ҳокимлари Олимпия ва Паралимпия ўйинлари ғолибларига уй совға қилишди\nСПОРТ 15.09.2021, 19:07\nСамарқанд шаҳрида Токиода бўлиб ўтган ёзги Олимпия ва Паралимпия ўйинлари ғолиблари ва иштирокчиларини тақдирлаш тадбири бўлиб ўтди. Унда вилоят ҳокими Э.Турдимов қатнашиб, барча Олимпиячиларимизни эришилган муваффақият билан қутлаб ўтди.\nТаъкидлаш жоиз, Самарқанддан Олимпиада ўйинларида 10 нафар, Паралимпия ўйинларида эса 4 нафар спортчилари иштирок этиб, қатор медалларга сазовор бўлишди. Паралимпия чемпиони Ҳусниддин Норбековга Самарқанд шаҳридан уч хонали, Паралимпия ўйинлари кумуш медал соҳиби Парвина Самандарова ҳамда дзюдо бўйича Олимпия ўйинлари бронза медали совриндори Давлат Бобоновга эса икки хонали уйнинг калити топширилди.\nШунингдек, Паралимпия ўйинларида иштирок этган спортчиларни ўз вилоятларида тантанали кутиб олиш маросимлари давом этмоқда. Aна шундай тадбирлардан навбатдагиси Хоразмда бўлиб ўтди. Унда спортчилари ва уларнинг мураббийлари, ота-оналари, спортчи ёшлар, давлат ва жамоат ташкилотлари вакиллари иштирок этди.\nХВИ Паралимпия ўйинларида боғотлик парадзюдочи Учқун Қуронбоев олтин, шовотлик Рўза Қўзиева пара пауерлифтинг бўйича кумуш, боғотлик парадзюдочи Нафиса Шарипбоева бронза медални қўлга киритди.\nВилоят ҳокими Паралимпия ўйинларида юқори натижаларга эришган спортчи ва мураббийларни муносиб тақдирлади. Парадзюдочи Учқун Қуронбоев ва унинг мураббийи Aлфия Ибрагимоваларнинг ҳар бирига икки хонали, пауерлифтингчи Рўза Қўзиева ва парадзюдочи Нафиса Шарипбоеваларга эса бир хонали уйлар тантанали равишда топширилди.\nСпортчи ва мураббийлар, ота-оналар сўзга чиқиб, давлатимиз томонидан кўрсатилаётган юксак эътибор ва рағбат учун миннатдорлик билдирдилар, 2024-йилда Парижда бўладиган Паралимпия ўйинларида бундан ҳам юқори натижаларни қўлга киритишга ваъда бердилар.\nБундан ташқари, Андижон шаҳридаги Заҳириддин Муҳаммад Бобур номли майдонда Токио-2020 ёзги Паралимпия ўйинлари иштирокчилари ва ғолибини тақдирлашга бағишланган тадбир бўлиб ўтди.


Шавкат Мирзиёев коронавирусга қарши вакцина билан аҳолини эмлаш бўйича топшириқ берди\n11.02.2021 | 00:32\n10 февраль куни Шавкат Мирзиёев раислигида «Ёшларни қўллаб-қувватлаш ва аҳоли саломатлигини мустаҳкамлаш йили» Давлат дастури ижросини самарали ташкил этиш масалалари юзасидан видеоселектор йиғилиши ўтказилган эди. Бу ҳақда president.uz хабар берди.\nТаъкидланишича, Соғлиқни сақлаш вазирлигига биринчи навбатда эмланиши зарур бўлган аҳоли тоифасини белгиланиб, электрон рўйхатини шакллантириш, оилавий поликлиника ва қишлоқ шифокорлик пунктларидаги 3 мингдан зиёд эмлаш бўлимлари ва қўшимча 800 та мобил бригада ташкил этиш вазифаси қўйилди.\n«Давлат дастуридан асосий мақсад қоғоз ёки ҳисобот эмас, балки амалий натижаларга эришиш, одамлар ҳаётида ижобий ўзгаришлар қилиш. Бунинг учун ҳар бир раҳбар ўз фаолиятида натижа кўрсатиши зарур ва шарт», – деди Шавкат Мирзиёев.\nШунингдек, жорий йилда бюджет ҳисобидан 22 та болалар боғчаси ва 31 та янги мактаб қуриш, ҳар бир туманда физика фанига ихтисослашган биттадан мактаб ташкил этиш бўйича топшириқлар берилди.\nАввалроқ, «Ҳамманг кабинетда ўтирасан, қачон галстукни ечиб, этик киясан?» – Шавкат Мирзиёев ҳақида хабар берилган эди.\nМавзуга доир: Президент «Ёшларни қўллаб-қувватлаш ва аҳоли саломатлигини мустаҳкамлаш йили» Давлат дастури тўғрисидаги Фармонни имзолади\n«Адолатни етказишдан тўхтаманглар, қўрқманглар. Ортингизда Президент турибди» – Шавкат Мирзиёев ОАВ вакилларини қўллаб-қувватлади


Далай Лама: «Мусулмонлар террорчи бўлиши мумкин эмас»\n2016 йил 29 октябрь\n«Ас-Савсана» ахборот агентлигининг америкадаги The Huffington Post интернет-нашрига асосланиб хабар беришича, Тибетнинг диний раҳбари Далай Лама «Мусулмонларнинг террорчи бўлиши мумкин эмас» деб таъкидлаган.\nДушанба, 07 Ноябр 2016 23:15\nЯкшанба, 21 Август 2016 17:05\nЖума, 19 Август 2016 02:26\nПайшанба, 19 Май 2016 05:00\nЖума, 13 Май 2016 05:00\nДушанба, 04 Январ 2016 12:34\nТеррорчилар қандай “Ислом”га эътиқод қилишади?\nЎзларини мусулмон дейдиган ҳамда ҳаёт дахлсизлигини шубҳа остига олаётган террорчилар, нафақат Ислом таълимотига иснод келтирмоқда, балки уларнинг кўпчилиги Ислом таъқиқлаган бошқа гуноҳларга ҳам ботиб қолгани маълум бўлмоқда. Ўзларини “Исломий давлат” дейдиганлар томонидан амалга оширилган Байрут, Бағдод ва Парижда террор амалиётларидан сўнг, мен ИШИДни ўз амаллари билан Ислом ва мусулмонлар учун ҳеч қандай фойда келтирмаётгани ҳақида айтдим. Шунингдек тарихда яшаб ўткан ҳар қандай ҳақиқий халифа буларга қарши уруш очган бўларди.\nЖума, 18 Декабр 2015 01:24\nЧоршанба, 09 Декабр 2015 19:28\nҲИЗБУТ ТАҲРИР: Ислом сиёсатидаги ёш болаларнинг халифачилик касаллиги\nСўнгги вақтларда “Ҳизбут таҳрир” партияси энг асосий “ислом терроризми” мисолига айланиб улгурди. Турли жойларда ҳизбчилар аниқланиб, ҳибсга олинмоқда, уларнинг уйларида тинтувлар ўтказилиб, уларнинг навбатдаги халқаси фош этилмоқда. Тақиқланган адабиётлари мусодара қилиниб, одамлари эса узоқ муддатларга қамоқ жазосига ҳукм қилинмоқда.\nЧоршанба, 25 Ноябр 2015 15:07\nИслом нега ИШИДга қарши?\n1. Аср билан қасам. 2. Албатта, инсон зиёндадир. 3. Фақат иймон келтирганлар ва солиҳ амалларни қилганлар, бир-бирларини ҳақ йўлга чақирганлар ва бир-бирларини сабрга чақирганлар мустасно. (Аср сураси)\nЯкшанба, 22 Ноябр 2015 00:18\nИсломда ҳеч қачон терроризм деган тушунча бўлмаган\nПариждаги воқеалар бугун дунёдаги сиёсий бебошлик ва тартибсизликларнинг натижасидир. Америка, Британия, Франция ва Россиялар сўнгги ўн йиллар ичида бир нечта урушларнинг келиб чиқишига сабаб бўлди, оқибат юз минглаб тинч аҳоли вакиллари ўлдирилди, миллионлари ўзлари яшаб турган ватанларини ташлаб, қочишга мажбур бўлишди.\nШанба, 14 Ноябр 2015 22:04\nДиний мутаассибликнинг тўрт аломати\nМутаассиблик ҳар бир диний конфессиядан топилади. Бироқ, сўнгги вақтларда маълум сабабларга кўра фақат Ислом мутаассиблиги ҳақида кўп гапириладиган бўлди. Террористик ҳуружлар, диний масалалардаги ихтилофлар, тўқнашувлар, умматнинг парокандалиги, буларга баъзи бир далиллар холос. Буларни кўрган одам салбий ҳаракатлар Исломнинг узвий бир қисмидир, деган хулосага ҳам келиб қолиши ҳеч гап эмас. Бироқ, Расулуллоҳ саллаллоҳ алайҳи вассалом суннатларини асос қилиб олган ҳолда таассуб нималигини ўрганар эканмиз, пайғамбаримиз олиб келган Исломда таассуб йўқлигини кўрамиз.\nПайшанба, 12 Ноябр 2015 00:55


Руслан Чагаев чемпионлик камарини бой берди\n06:40 / 06.03.2016\n"Оқ Тайсон" деб эътироф этиладиган асли ўзбекистонлик жангчи Чагаев жангни яхшироқ бошлади ва 4-раунддаёқ Брауннинг қоши ёрилишига олиб келди. Браун ташаббусни ўз қўлига олмоқчи бўлди ҳамда муваффақиятли ўтказилган ҳужумга жавоб ҳужумни ўтказиб юбораверди.\n6-раундда Браун ҳаттоки Чагаевнинг кучли зарбасидан кейин нокдаун ҳолатига ҳам тушди. Бироқ тан бериш керакки, австралиялик тезда ўзини ўнглаб олиб, 7-раундни ўз фойдасига ўтказди.\nУчрашув Чагаевнинг ғалабаси билан якунланадигандек туюлаётган бир паллада жангдаги кутилмаган бурилиш 10-раундда ўртасида юз берди. Ҳужум қилаётган Чагаев бир онга ҳимояни унутиб, Лукаснинг кучли зарбасини ўтказиб юборди. Чагаев нокдаун ҳолатига тушди ва ўзига келишга улгура олмади. Кейинги 20 сония давомида Браун Чагаевга кетма-кет зарбалар бера бошлади ва жанг рефериси жангни тўхтатишга қарор қилди ҳамда австралияликка техник нокаут билан ғалабани берди.\nБу мағлубият Чагаев учун унинг фаолиятидаги 3-мағлубият бўлди, ҳозирда Чагаевнинг ҳисобида 34 та ғалаба ва битта дуранг натижа бор. Браун эса профессионал рингда ўтказган барча 24 жангида ғолиб бўлишга муваффақ бўлди.\nЧагаев учрашувнинг вақтидан аввал тўхтатилганидан норозилик билдирди.\n"Узр сўрайман, шундай бўлиб қолди. Билмайман, ҳакам нега жангни тўхтатди. Унинг зарбаси тасодифан чиққанди, мен жангни давом эттиришга тайёр эдим. Бироқ ҳакам жангни тўхтатишга қарор қилди", деб айтди Чагаев жангдан кейин.


Наҳотки?! Трамп Сурия президентини йўқ қилмоқчи бўлганини тан олди\nАҚШ президенти Дональд Трамп бир неча йил олдин Сурия президенти Башар Асадни йўқ қилиш бўйича операция ташкил қилишни тарғиб қилганини ошкор этди. Аммо охир-оқибат у бу ғоядан воз кечди.\n"Мен уни йўқ қилиш яхши бўлади, деб ўйлаган эдим. Биз тайёр эдик. Бироқ, Мэттис (режани муҳокама қилиш пайтида Пентагонни бошқарган Жеймс Меттис) бу ишга қарши эди. Мэттис ўта юқори тажрибали генерал", деди Трамп 15 сентябрь куни Fox News’га берган интервьюсида.\nМаълум қилинишича, президент Асадни йўқ қилиш режаси 2017 йилда ишлаб чиқилган. Трамп шунингдек, режа муваффақиятли бўлишининг кафолатлари йўқлигини ҳисобга олиб, унинг амалга оширилмагани учун афсусланмаслигини ҳам таъкидлаб ўтди.\nАмерика ОАВнинг таъкидлашича, 2018 йилда Трамп Американинг Асадни йўқ қилиш режалари ҳақидаги оммавий ахборот воситаларининг хабарлари ҳақиқат эмаслигига очиқчасига ишонтирган.\nКиритилди: 08:14 16.09.2020. Ўқилди: 1568 марта. Фикрлар сони: 0 та.\nОхирги 7 соатда коронавирусдан ҳеч ким вафот этмади —...


Дунёдаги илк одам ташувчи дрон учар машинани эслатмоқда - Terabayt.Uz\n6-9 январь кунлари Лас-Вегасда ўтган Халқаро электроника истеъмолчилари кўргазмасида намойиш этилган мини вертолёт ёки дрон кўпчиликка учар машиналар билан боғлиқ илмий қараш ва башоратларни эслатиб юборди.\nХитойнинг Ehang Inc дронлар ишлаб чиқарувчи компаниясининг Ehang 184 русумидаги янги учар гаджети инсонлар томонидан мустақил бошқарилиб, парвоз қилса бўладиган илк автоном ҳаво автомобили, сифатила қайд этилмоқда.\nБу дрон тўрт оёқли, тўрт роторли шахсий вертолётга ҳам ўхшайди. У тўла қувватланиб, 100 килограммли юк билан 2 соат мобайнида парвоз қилиши мумкин.\nДрон ичига бир киши ихчам юк халтаси билан бирга бемалол ўрнашиши мумкин. Дрон салонида сунъий иқлим ҳосил қилувчи тизим ҳамда вақтни чоғ ўтказишга мўлжалланган қулайлик яратилган. Мисол учун, ерни кузатишдан чарчаганлар унинг ичида бемалол китоб мутолааси билан банд бўлишлари мумкин.\nEhang 184 учар мосламаси соатига 467 километр масофани босиб ўтиши, 3,5 минг метр баландликкача кўтарила олиши мумкин. Компания вакиллари ҳозирча бу қурилма билан ердан 300-600 метр баландликка кўтарилиш мақсадга мувофиқлигини таъкидлашмоқда. Парвоз пайтида бошқарувда юзага келган муаммоларни бартараф этиш мақсадида ерда хавфсиз қўниш ва бошқарувни таъминловчи марказлар ташкил этилади.\nКомпания раҳбарининг маълумот беришича, бугунги кунга қадар Гуанчжоу шаҳрининг усти бўйлаб 100 дан ошиқ инсон иштирокисиз синов парвозлари муваффақиятли амалга оширилган. Боиси, Хитойнинг дронлар фаолиятига оид қонунчилигига мувофиқ, учар қурилмаларда инсоннинг парвози ноқонуний хатти-ҳаракат ҳисобланади.\nКомпания асосчиларидан бири ва бош иқтисодий директор Чжан Сяонинг айтишича, шу йилдан сотилиши кўзда тутилган қурилма нархи тахминан 300 минг АҚШ долларигача бўлиши мумкин. Бу каби дронлардан ҳозирча йўловчи ташишда эмас, табиий офат ва фавқулодда вазиятларда инсон ҳаётини сақлаб қолишда фойдаланиш режалаштирилган.\nEhang Inc компанияси дрон ва учар мосламалар ишлаб чиқариш соҳасида 15 йиллик тажрибага эга ва компания жамоаси Америка, Сингапур ва Хитойнинг ахборот технологиялари мутахассисларидан иборат. Ҳозирда инвесторлар томонидан компания ривожи учун 42 миллион АҚШ доллари миқдоридаги маблағ тикилган.\n#Dron #Ehang 184 #Ehang Inc #учар машина


Бутун дунёда бўлгани каби ҳар йили 1 июн-Халқаро болаларни ҳимоя қилиш куни юртимизда кенг нишонланади. Шу муносабат билан Суғд вилояти Хужанд шаҳридаги “Наврўзгоҳ” дам олиш маданият ва истирохат боғида тантанали тадбир бўлиб ўтди. Ушбу тадбирда Суғд вилояти Раиси ўринбосари Зайнура Азимий хамда Хужанд шаҳри раиси Фирдавс Шарифзода иштирок этиб, болажонларни байрам билан самимий қутлаб, уларга совғалар тақдим этишди.\nТадбирда қалби бир олам завқу шавққа тўлган болажонлар шундай ёруғ кунларнинг бошида турган, болаларни ҳар жаҳатдан камол топишларига катта йўл очган муҳтарам Президентимизга, устозларига, ота-оналарига раҳматлар айтишди. Уларнинг бугунги қиёфасидаги беғуборлик, самимийлик, эртанги кунга ишонч ва ёруғ кунларнинг давомчилари сифатида саналишлари мурғак қалбларига завқ улашди. Уларга келгусида келажакни яратувчи янги авлод сифатида азиз Тожикистонимизнинг янада гуллаб-яшнаши ва тараққий этиши учун садоқат билан меҳнат қилиб, эзгу ташаббуслар, узлуксиз саъй-ҳаракат, ақлий ва ижодий ютуқлар, спорт соҳасидаги муваффақиятлар ва чуқур билим билан жаҳон ҳамжамиятида азиз Ватанимизнинг нуфузини ошириш учун ҳисса қўшишларига ишонч билдирилди.\nТадбир сўнггида масъуллар болажонларни яна бир бор табриклаб, ҳаётимизнинг эртасини таъминловчи булган болажонларга соглик-саломатлик, чуқур билим олишларига барча имкониятлар мавжудлиги, бу имкониятлар улар учун эканлигини айтиб ўтишди.


Суперлиганинг 2019 йилги мавсумига янги логотип тасдиқланди » Ўзбекистон янгиликлари – Zamin.uz\nЭртадан футбол бўйича мамлакат чемпионати янги мавсуми расман старт олади. Coca Cola компанияси Суперлиганинг 2019 йилги мавсуми учун титул ҳомий бўлиш ҳуқуқини қўлга киритган. Эндиликда миллий чемпионатимиз юқори дивизиони Coca Cola Суперлигаси дея аталади, деб хабар берди ЎФА матбуот хизмати.\nҚайд этилишича, 2019 йилги Coca Cola Суперлигаси логотипи тасдиқланди. Ушбу логотип асосан қизил ва оқ ранглар уйғунлигидан иборат бўлиб, Суперлиганинг барча учрашувлари анонс, афиша, ўйинларга оид дастурнома ва реклама баннерларида акс этади.\nЯнгиликлар » Спорт » Суперлиганинг 2019 йилги мавсумига янги логотип тасдиқланди\n19:30 "Coca Cola" 2019 йил учун Суперлига ҳамда Ўзбекистон кубогининг титул ҳомийсига айланди


Фавқулодда вазиятлар вазирлиги огоҳлантиради: 12:00 дан 16:00 гача кўчага чиқмасликка ҳаракат қилинг – Mulohaza.uz\nФавқулодда вазиятлар вазирлиги огоҳлантиради: 12:00 дан 16:00 гача кўчага чиқмасликка ҳаракат қилинг\nФавқулодда вазиятлар вазирлиги жазирамадан сақланиш қоидалари ва офтоб урганда нима қилиш кераклиги ҳақида маълумот берди:\nТамаки маҳсулотларини чекишни, алкоголь ичимликларини ичишни, кучли жисмоний меҳнат қилишни ва овқат истеъмол қилинишини камайтириш лозим.\nОлдиндан ичимлик суви захираларини яратинг. Иссиқ обҳавога мос кийим-кечак, вентилятор, кондиционерларни тайёрлаб қўйинг. Далада бўлсангиз, чодир (чайла, капа) ҳамда қудуқлар кўриб қўйинг. Иложи борича электр ускуналар ишлаши учун автоном электр манбаини сотиб олинг. Ичимлик сувини тежаб ишлатинг. Ўзингиз ва оила аъзоларингизни иссиқ (офтоб) урганда тўғри ҳаракат қилишга ўргатинг.\nИссиқ ҳаво таъсиридан сақланинг. Оч (оқ) рангдаги хаво ўтказадиган (иложи борича пахтадан тайёрланган) кийимкечак ва бош кийим кийб юринг. Эсда тутинг, куйган тери терламайди ва совумайди. Кўчада шошмай юринг, кўпроқ сояда бўлишга харакат қилинг.\nКўпроқ суюқлик (сув) истеъмол қилиш. Суюқликни (сувни) тўғри истеъмол қилиш режими организмни яхши фаолият қилишига шароит яратади. Иссиқ обҳаво пайтида истеъмол қилинадиган сув миқдорини кўпайтириш лозим. Бунда ширали ичимлик ёки ширин газланган ичимлик ўрнинга оддий сув билан организмдаги сув танқислигини бартараф этиш керак. Пиво ёки бошқа алкоголь ичимликлар истеъмол қилманг, бу организмни умумий ҳолатини ёмонлашишига олиб келади. Иссиқ обҳаво пайтида соат 12:00 дан 16:00 гача кўчага чиқмасликка харакат қилинг, айниқса очиқ қуёш тагида юрманг. Ўзингизни ва ишнгизни шундай режалаштиринки бу оралиқда сиз уйда ёки иш хонада бўлинг.\nИложи борича кўпроқ душ қабул қилинг. Мунтазам тозаланиш терини янада самарали нафас олишига кўмак беради. Сув хона ҳароратида бўлиши керак. Муздай сувда совушга интилиш, ҳароратнинг бирданига алмашиши зотилжам касаллигига қисқа йўлдир.\nИссиқ (офтоб) урганда сояга ёки шаббода бор жойга ўтинг, душ қабул қилинг ва аста секин кўп миқдорда сув ичинг. Иссиқ (офтоб, кун) уришини олдини олиш мақсадида ўз танангизни совутишга харакат қилинг.\nИстеъмол қилинадиган озиқовқат таркибини ўзгартишга харакат қилинг. Иссиқ об-ҳаво пайтида эътиборингизни совуқ овқатлар истеъмол қилишга қаратинг. Мева ва сабзавотлар истеъмол қилинг. Овқатларни албатда туз билан истеъмол қилинг. Чунки иссиқ обҳаво пайтида инсон кўп терлайди ва шу билан бирга натрий тузини кўп йўқотади.\nСинтетик матолардан тайёрланган кийимкечаклар киймаслимкка ҳаракат қилинг. Иссиқ обҳаво пайтида пахтадан тайёрланган кийим-кечак танлаш даркор. Кепка, панама ёки шляпа кийишдан уялманг. Иссиқ (офтоб) уриши кўпинча инсонларнинг боши қизиб кетишидан юз беради.\nКондиционер шамолида ўтирманг. Одатда кондиционерларда кўплаб бактериялар бўлади, уларнинг совуқ ҳаво билан таъсири сурункали бронхит ва зотилжам касалликларини кучайишига сабаб бўлади.\nТана ҳароратини пасайтиришга совуқ сувга оёқ ва кўлларни ботириш йўли билан эришиш мумкин. Иссиқ (офтоб) уриши аломатлари (умумий холсизлик, бош оғриши, юз рангини ўчиши (оқариб) ёки қизариб кетиши, пулснинг меъёрида эмаслиги) пайдо бўлганда мунтазам озоздан (80100 мл) сув истеъмол қилиш керак, бунда сувни иложи борича узоқроқ оғизда ушлаб кейин ичиш керак, танани тезда совутиш (сояга, шабода бор жойга ўтиш, душ қабул қилиш) керак.\nКўрилган : 756\nШаҳрисабз ЮНЕСКОнинг Бутунжаҳон мероси рўйхатидан чиқарилиши мумкин\nПсихологик маслаҳат: Муваффақиятсизликка учрадингизми?


ТУХУМ ИШЛАБ ЧИҚАРИШ УЧУН ФЕРМА – Telegraph\nТУХУМ ИШЛАБ ЧИҚАРИШ УЧУН ФЕРМА\nУзбекско-Китайский Торговый Дом "ASIA STAR" - Оборудование для содержания кур-несушек January 30, 2019\nУзбекско-Китайский Торговый Дом "ASIA STAR" - Оборудование для содержания кур-несушек\nТовуқларни боқиш ва тухум ишлаб чиқариш паррандачиликдаги энг даромадли йўналишлардан биридир. Паррандачилик хўжалигида максимал иқтисодий фойда билан тухум ишлаб чиқариш учун товуқларга барча қулайликлар яратиш катта аҳамиятга эга.\nШуларни инобатга олиб, Сизга тухумларни ишлаб чиқариш учун тўлиқ автоматлашган замонавий қафаслар ва технологик мосламаларни тақдим этамиз.\nУшбу лойиха қуйида келтирилган бино ўлчамлари учун мўлжалланган:\n- Узунлиги: 80м\n- Эни: 8м\n- Баландлиги: 3.5м\nҚАФАС ВА РАМА\nБиз томондан таклиф этилаётган қафаслар мустаҳкам материалдан ясалган ва барча керакли мосламалар билан жиҳозланган.\nОЗУҚА ЕТКАЗИБ БЕРИШ ТИЗИМИ\nБу мослама ёрдамида қафасдаги товуқларга озуқа автоматик тарзда етказиб берилади.\nБу мослама ёрдамида товуқларга сув ва суюқ дорилар етказиб берилади.\nТУХУМЛАРНИ ЖАМЛАШ ТИЗИМИ\nБу мослама тухумларни жамлаб беради.\nТОВУҚ ЧИҚИНДИЛАРИНИ ТОЗАЛАШ ТИЗИМИ\nУшбу мослама ёрдамида қафасдаги товуқларнинг чиқиндилари автоматик тарзда тозаланади.\nҲАВО ВА ҲАРОРАТНИ БОШҚАРИШ ТИЗИМИ\nУшбу мосламалар ёрдамида ферманинг ҳаво айланиши ва ҳарорати назорат қилинади.\nЭЛЕКТР БОШҚАРУВ ТИЗИМЛАРИ


ИнтерФУТБОЛ :: Алишер НИКИМБАЕВ: «Газетадаги ишим курьерликдан бошланган…»\nАлишер НИКИМБАЕВ: «Газетадаги ишим курьерликдан бошланган…»\nЎзбек футболидан озми-кўп хабардор кишилар Алишер Никимбаевни яхши танишади. Хориж, хусусан, ОФКга аъзо мамлакатлардаги фаолияти орқали бой тажриба тўплаган ушбу мутахассис Ўзбекистон футболи ривожига ҳам ҳисса қўшган. Никимбаев жумладан, ўтган асрнинг 90-йиллари ўзбек спорт журналистикасини янги босқичга чиқишига хизмат қилган. Қарангки, эндиликда унга чет элда талаб юқорироқ. Sports.ru сайтининг «Узбекская кухня» блоги муаллифи Евдоким Раимов яқинда Никимбаев билан шу ва бошқа мавзулар юзасидан бафуржа суҳбатлашди.\n- Дастлаб сўнгги ойларнинг энг асосий мавзусига тўхталсак. Коронавирус шахсан сизга қандай таъсир кўрсатмоқда?\n- Менга фақат касб нуқтаи назаридан таъсири бор. Март ойига белгиланган ФИФА кунлари Бельгия, Португалия, Швейцария, Хорватия миллий термалари иштирокида халқаро турнир ўтказишимиз керак эди. Унга жиддий ҳозирлик кетаётганди, мусобақа бошланиши учун деярли ҳаммаси шай ҳолатга келтирилганди, аммо коронавирус туфайли ҳаракатлар бекор кетди. Янги стадион очмоқчи эдик, буни ҳам кейинроққа қолдиришга тўғри келди (гап Educationcity аренаси ҳақида бормоқда - муаллиф). Якунда стадион очилди, аммо мухлислар иштирокисиз, онлайн-шоу уюштирдик. Сценарийни ўзгартириб, дастурнинг бир қисмини сўнгги ойлар мобайнида вирусга қарши матонат билан курашган шифокорларга бағишладик. Бинобарин, нафақат очилиш, балки стадион ва ходимларни синовдан ўтказиш муҳимроқ эди.\nМавжуд вазият шахсан мени шундай турнирда ишлаш имкониятидан маҳрум қилди. Бунга қўшимча равишда 3 ойдан ортиқ вақт мобайнида уйда туриб ишладик, чунки мусобақалар тўхтатилганди. 23 ёшлилардан тортиб, 14 ёшлилар учун мўлжалланган турнирлар давом эттирилмайди. Жамоалар янги мавсумни нолдан бошлайди, жорийси эса охирига етказилмайди. Олий лига, Амир кубоги, иккинчи дивизионни якунлаш режалаштирилган, чунки бу мусобақаларнинг ОЧЛ, Қатар Юлдузлар лигаси иштирокчиларини аниқлаш масаласига боғлиқлиги бор. Савол: қачон? ҚЮЛ 24 июлдан, иккинчи дивизион эса 4 августдан старт олади. Шунингдек, Амир кубоги ярим финал босқичи ҳам бор. Мазкур турнир ОЧЛ йўлланмасини тақдим этади. Уни кузда - октябрь ёки ноябрда ўтказамиз.\n- Умуман, ушбу касалликка Қатарда қандай муносабатда бўлишяпти, унга қарши кураш қандай кетяпти? Ҳам маиший, ҳам футбол тарафлама...\n- Қатарда ҳам қатъий карантин белгиланди. Деярли ҳеч ким уйдан чиқмади. Ҳаттоки, иш ёки савдо марказларига чиқишга рухсат берилганда ҳам, ёнингизда махсус илова ўрнатилган телефон бўлиши шарт эди. Ушбу илова ҳолатингизни кўрсатиб туради - соғлом, касал ёки шубҳа остида. Жамоат жойларига фақат соғлом бўлсангизгина чиқишингиз мумкин ва буни телефон кўрсатиб туради. Шунингдек, машиналардаги одамлар сони бўйича чекловлар ўрнатилди. Умуман, Қатар аҳоли сонига нисбатан касалланганлар сони бўйича етакчилар қаторида. Аҳолининг деярли 4 фоизи вирус юқтирди. Балки бу ҳам яхшидир. Тезроқ иммунитет шаклланади. Дейлик, Қатарда коронавирусдан вафот этиш кўрсаткичи дунё бўйича энг пастларидан биридир.\n- Қатар мавзусига ҳали яна қайтамиз. Айтингчи, футбол ва журналистикадаги фаолиятингиз қай тариқа бошланган?\n- Журналистика билан расман ҳарбий хизматдан қайтгач, шуғуллана бошлаганман. Ўшанда 1990 йилнинг ноябри эди, мени «Физкультурник Узбекистана» газетасига олишган, кейинчалик ушбу нашр «Спорт» номи остида чиққан. Ҳозир борми-йўқ, билмайман. Бундан аввалроқ ҳам ушбу газетада курьер вазифасида ишлагандим. Табиийки, бу журналистлик иш эмас. 1990 йилдан кейин эса, журналист сифатида ишладим. Футбол ҳақида 1991 йилдан ёза бошладим. Газета учун «Пахтакор»нинг собиқ иттифоқ чемпионатидаги сўнгги ўйинлари ҳақида ҳисоботлар тайёрладим. Эсимда, шундай ҳисоботлардан бири «Советский спорт»гача етиб борганди.\n1997 йилгача фақат журналистикада фаолият юритдим. Мартда мени футбол федерацияси матбуот котиблигига таклиф этишди, ушбу лавозим эндигина ташкил қилинганди. Федерацияга тўлиқ ишга ўтмадим, чунки газетада мустақил ишлашни маъқул кўрдим. Ўша кезлар «Молодёжь Узбекистана»да ишладим, кўп ўтмай, фаолиятимга «Гол» газетаси ҳам кириб келди. Шу боис 1997 йилдан футбол федерациясида ярим «ставка» ишладим. 2000 йилнинг декабрида эса ташкилотга тўлиқ ўтиб, Мусобақалар ўтказиш бўлими раҳбарига айландим.\n- 9-синфда ўқиётганингизда газетада спорт журналисти сифатида қайд этилганингиз ростми?\n- Йўқ, 9-синфда спорт журналисти эмасдим, чунки собиқ иттифоқ қонунчилигида бу тақиқланганди. Ҳа, ўқувчилик даврим «Физкультурник Узбекистана»да мақолаларим чоп этиларди, аммо газета ходими бўлолмасдим.


- Сен 07, 2018\nВоқеа сураси Маккада нозил бўлган, 96 оятдан иборат. “Воқеа” қиёматнинг номларидан бири бўлиб, у суранинг биринчи оятида ҳам тилга олинган: “Қачонки, қиёмат воқе (қойим) бўлганда, унинг воқе бўлишининг ёлғони йўқдир” (Воқеа сураси, 1-2 – оятлар). Шунинг учун шу ном билан аталган.\nСура қиёмат даҳшатлари, тоғларнинг титилиб, тўзонга айланиши, ернинг ларзага келиши, одамларнинг яксон бўлиши ҳақидаги тасвирлар билан бошланади. У кунда одамлар уч тоифага: ўнг ва чап тараф эгалари ҳамда пешқадамларга ажралиши айтилган. “Сизлар эса уч тоифа бўлурсиз” (Воқеа сураси, 7-оят).\nЎнг тараф соҳиблари Аршнинг ўнгида турадилар. Қиёмат куни амаллар китоби эгаларига тарқатилганда жаннат аҳлининг китоби ўнг тарафларидан берилади. “Бас, (у учтанинг биринчиси) ўнг томон эгаларидир. Ўнг томон эгалари (бўлмоқ) не (саодат)дир!” (Воқеа сураси, 8-оят).\nЎнг тараф эгалари жаннат неъматларидан баҳраманд бўлишлари, уларга тайёрлаб қўйилган иномлар ҳақида Аллоҳ таоло бундай марҳамат қилади: “(Улар) тикансиз бутазорларда, тизилган бананзорларда, ёйиқ соя (ости)да, оқизиб қўйилган сув (бўйи)да, кўплаб мева (узра)ки, (улар) туганмас ва ман этилмасдир. Шунингдек, (улар) баланд тўшалган кўрпачалар (усти)дадирлар” (Воқеа сураси, 28-34 – оятлар).\nЯна бир гуруҳ Аршнинг чап томонида туради. Уларнинг номаи аъмоллари чап тарафларидан берилади. Дўзаҳ аҳлининг аксарияти ушбу гуруҳга оиддир. “(Иккинчи тоифа) чап томон эгаларидир. Чап томон эгалари (бўлмоқ) не (бахтсизлик)дир!” (Воқеа сураси, 9-оят).\nЧап тараф эгалари бадбахтдирлар. Улар баданни тешиб ўтувчи шамолда ва қайноқ сув ила азобланадилар. Жаҳаннам аҳли дўзахнинг салқини йўқ, қора тутун соясида бўладилар. Улар дунё лаззатининг ортидан эргашиб, имонни, диёнатни унутдилар. Катта гуноҳларни саркашлик билан қилдилар, тавбага шошилмадилар. Ҳою-ҳавасга берилиб, қайта тирилишни инкор этдилар. «Яна айтар эдилар: “Бизлар ўлиб тупроқ ва суякларга айлангач, ростдан ҳам қайта тирилтирилувчимизми?! Аввалги ота-боболаримиз ҳамми?!”» (Воқеа сураси, 47-48 – оятлар).\nУлар ўша кунда жаҳаннам гиёҳи бўлган Заққум дарахтидан ейдилар. Бошқа ичадиган нарса йўқлигидан мажбур бўлиб, ўта қайноқ сувни ичадилар. «...(ичганда ҳам) ташна туялар каби ичувчидирсиз. (Лекин ташналик асло босилмас) Мана шу жазо кунидаги уларнинг “зиёфати”дир» (Воқеа сураси, 56-оят). Аллоҳ таоло ҳар бир бандасига адолат қилувчи зотдир.\nЭнг саодатли тоифа учинчи тоифа бўлиб, улар пешқадамлар, Аллоҳ таолонинг рўпарасида турувчилардир. “(Учинчи тоифа эзгу ишларда) ўзиб-ўзиб кетган зотлардир” (Воқеа сураси, 10-оят). Улар Пайғамбарлар, сиддиқлар, шаҳидлар қаторида бўладилар.\nБу тоифа охиратдаги энг саодатли бандалардир. Улар Аллоҳ таолонинг ибодати ва тоатида бошқалардан кўра пешқадам бўлганлар. Тавбада, яхшилик ва савобли амалларда ўзиб кетганлар. Улар орасида аввал ўтган мусулмонлар кўпчиликни ташкил қилади. Аммо бу мақомга кейинги авлодлардан, яъни Расулуллоҳ (соллаллоҳу алайҳи ва саллам)нинг умматларидан озчилик сазовор бўлар экан. “(Ўзиб кетганлар) аввалги (уммат)лардан кўпчилик, кейингилар (Муҳаммад умматлари)дан эса озчиликдир” (Воқеа сураси, 13-14 – оятлар).\nПешқадамлар жаннатда тилладан дур ва ёқутдан тўқилган сўриларда ёнбошлаб роҳатланиб ётадилар. “Устиларида эса мангу ёш болалар айланиб (хизматда) юрурлар...” (Воқеа сураси, 17-оят).\nУлар жаннат аҳли ихтиёр қилган меваларни ва иштаҳалари тусаган нарсаларни келтирадилар. “оқар чашмадан олинган (май тўла) қадаҳлар, кўзалар ва косалар билан. У (май)лардан уларнинг бошлари ҳам оғримас, маст ҳам бўлмаслар” (Воқеа сураси, 18-19 – оятлар).\nПешқадамларга берилган мазкур неъматлар ва олий мақомлар уларнинг дунё ҳаётида қилган солиҳ амалларининг мукофотидир. «Улар у жойда беҳуда ва гуноҳ (сўз)ни эшитмаслар, фақат (бир-бирларига айтадиган) “Салом-салом” сўзинигина (эшитурлар)» (Воқеа сураси, 25-26 – оятлар).\nШунингдек, сурада Аллоҳнинг борлиги, ягоналиги ва чексиз қудрати, инсонни яратишдаги, ўсимликларни ўстиришдаги, ёмғир ёғдиришдаги ва бошқа ишлардаги ажойиб тадбир ҳамда ҳикматлари ҳақида ҳам сўз кетади. Аллоҳ таоло уларга тафаккур кўзи билан қарашга буюради: “Сизлар экаётган зироатларингиз ҳақида ўйлаб кўрдингизми?!” (Воқеа сураси, 63-оят); “Сизлар ўзларингиз ичаётган сувни (ўйлаб) кўрдингизми?!” (Воқеа сураси, 68-оят); “Сизлар ёқаётган оловни (ўйлаб) кўрдингизми?!” (Воқеа сураси, 71-оят).\nАллоҳ таоло барчамизни яхшиликларда пешқадам бўлган, охиратда Ўзининг рўпарасида турувчи бандаларидан қилсин.\nХадичаи кубро аёл-кизлар ўрта махсус ислом билим юрти талабаси\n6648 марта ўқилди\nДругие материалы в этой категории: « Жаннат меваларини биласизми?\tЁ, Аллоҳ. Гуноҳларимизни кечир... »


Ўтган ҳафта АҚШ Давлат департаментиннинг трафикинг бўйича янги ҳисоботида янги рейтингида Ўзбекистон пахтачиликдаги мажбурий меҳнат боис энг паст даражага туширилди. Бу ҳисобот дунёнинг 188 мамлакатини ўз ичига олган.\nТрафикинг – одам савдоси билан боғлиқ жиноят. Унинг қурбонлари жазо таҳдиди остида меҳнат қилишга мажбур.\nБу ҳақда мақола чоп этилгач, Eltuz.com нашрига жуда кўп салбий изоҳлар кела бошлади. Уларда кўпчилик американи сўкмоқда, бундай рейтинглар ҳасад туфайли экани айтилиб “пиндос”ларга мамлакат ички ишига аралашмаслик маслаҳат берилмоқда.\nАйримлар эса болаликда пахта теришганини носталгия билан эслашади.\n“Ҳозир 17 ёшгача бўлган болалар пахтага жалб қилинмайди. 6 синфда ўқиб юрганимда пахтага олишган…” дея ёзди Гулора исмли мухлис.\nУч йилдан буён мактаб ўқувчиларининг пахтага мажбур қилинмаслиги рост. Бироқ, танқидни ёқтирмаётганлар, болаларнинг айни ҳорижликлар танқиди боис теримдан озод қилинганини айтишни исташмайди.\nБунинг янада иснодли томони, на ота оналар, на ўқитувчилар ўз фарзандларини ҳимоя қила олишмаганида.\nБу йил Ўзбекистон рейтинги туширилди. Чунки ҳукумат болалар ортидан катталарни ҳам пахтадан озод этиш йўлида ҳеч нарса қилмади. Аксинча, унинг ўзи мажбурий меҳнат ташкилотчиси бўлиб қолмоқда.\ndata-title="Видео: “Тошкент синдроми”" data-description="Ўтган ҳафта АҚШ Давлат департаментиннинг трафикинг бўйича янги ҳисоботида янги рейтингида Ўзбекистон пахтачиликдаги мажбурий меҳнат боис энг паст даражага ..." data-image="https://eltuz.com/wp-content/uploads/2016/07/rasm1627.jpg" data-url="https://eltuz.com/video/196495/" data-services="facebook,odnoklassniki,twitter,telegram" data-counter="ig">\n8 cентябр куни “Ўзбегим” фестивалида Гиннес рекорди учун тайёрланган 8 тонналик ош, ўзбеклар ўртасида тартибсизликларга сабаб бўлди. Рассом Туз ...